Apa Masalah Turki-Kurdish-Syria Ni Sebenarnya?

Ramai juga tanya pasal perkembangan terkini di Turki dan Syria. Bagi aku isu lama je, aku dah pernah ulas tahun lepas dan dalam DTT2. Aku nak tulis pasal benda lain malam ni sebenarnya, tapi aku buat quick update sikit je lah.

Isu dia simple je: kerajaan Turki risau dengan potensi ancaman Kurd yang menguasai sempadan Syria-Turki, jadi dari dulu lagi Turki melancarkan kempen ketenteraan untuk “push” orang Kurd keluar dari sempadan dan propose untuk mewujudkan “safe zone” seluas 30 km dari sempadan Turki-Syria.

Sebab di tenggara Turki ada separatis Kurd, jadi Turki takut kalau dibiarkan Kurd di Syria ni, diorang akan komplot dengan separatis Kurd dan mengugat keselamatan Turki. Dan Turki dah lama menuduh parti orang Kurd di Syria (PYD) dan sayap tenteranya YPG sebagai “offshoot” Parti Pekerja Kurdish (PKK) yang sudah melancarkan pemberontakan terhadap Turki sejak 1984.

Kurd di Syria lebih sedikit berbanding dengan Kurd di Turki, Iraq dan Iran. Selepas Perang Syria meletus pada tahun 2011, orang Kurd pun ambil kesempatan memberontak dan menubuhkan kerajaan sendiri. Mula-mula diorang hanya menguasai Afrin (kawasan berwarna merah), Kobani dan Jazeera (kawasan berwarna kuning). Dan diorang pun diancam oleh ISIS yang bermaharajalela bermula tahun 2014.

Tapi US pada waktu tu memberi sokongan kepada Kurd untuk melawan ISIS. Jadi lama-kelamaan PYD/YPG jadi semakin kuat dan diorang dapat menguasai seluruh tebing timur Sungai Euphrates dan seluruh sempadan Turki-Syria.

Bila Turki lihat macam tu, tak leh biarkan lah. Maka Erdogan melancarkan Operation Euphrates Shield dan Operation Olive Branch untuk merampas kawasan tebing barat Sungai Euphrates. Isu Kurd ni yang membuat hubungan Turki dan US jadi semakin teruk. Turki menuduh US guna Kurd untuk sabotaj dia, US pulak blah blah blah macam macam alasan.

Yang kelakarnya, datangnya Donald Trump yang langsung tak ambil kisah pasal Kurd ni. Sebab Trump ni cara fikir lain sikit. Dia tau untung rugi je. Bagi dia Kurd ni business merugikan, jadi dari awal lagi dia ada niat untuk mengundurkan tentera US dari Syria yang selama ni support Kurd. Tapi tentera US pun tak ramai, dalam 2000 je.

Selepas Kurd menawan kubu terakhir ISIS pada Mac lalu, Trump lagi tak nampak apa keperluan nak stay. Dan pada 9 Ogos lepas, Trump dan Erdogan capai deal untuk membina “safe zone” secara bersama. Kurd tengok ada US, okay lah boleh lega. Tapi sekali Trump pada 2 hari lepas kata dia dah call Erdogan bagitau dia (1) US tak akan terlibat dalam operasi menubuhkan “safe zone”, (2) jemput datang White House bulan depan kita buat makan-makan.

Dengan kata lain, Trump cuci tangan dan biar Turki buat apa yang mereka nak. Safe zone ni selain dijadikan sebagai “buffer” antara Kurd di Syria dan Kurd di Turki, ia juga berfungsi untuk memindahkan seramai 1 juta pelarian Syria ke situ. Takut kalau duk kat Turki lama-lama jadi masalah. Trump bagi amaran kat Erdogan hang jangan lebih-lebih (off limits), kalau hang menyakitkan tentera US nanti aku menghancurkan (obliterate) ekonomi hang. Tapi sembang Trump ni dengar je, tak yah serius sangat.

Kat US pun orang duk maki Trump. Sebab dalam propaganda US selama ni Kurd ialah bangsa tertekan, jadi US ada tanggungjawab melindungi Kurd dan membantu diorang membina negara sendiri. Demokrat maki, Republikan pun maki. Orang query lah apa deal antara Trump dan Erdogan sebenarnya. Yang bantah kata Trump tak bijak, tak berpandangan jauh, menghilangkan buah catur US di Timur Tengah. Yang sokong kata sampai bila US nak campur tangan kat urusan negara lain, tak ada untung pun US cari gaduh dengan Turki.

Jadi sekarang Turki dah ready nak melancarkan operasinya. Sama ada ia akan menimbulkan krisis kemanusiaan seperti ramai yang risaukan, atau Erdogan cuma melaksanakan apa yang hak, kita akan ketahui nanti.

Kurd macam biasa, kata ini semua betrayal. Kalau baca balik sejarah, Kurd dah dikhianati kuasa-kuasa besar ever since 1919. Dah kena 100 tahun pun belum jadi bijak, padanlah kena betray lagi.

Nak cerita lebih lanjut pasal geopolitik Turki, Syria, Iraq, Kurd semua ni, nanti belilah DTT3.


Laknat Sumbang Mahram Terhadap Keluarga Habsburg

Korang pernah tertanya tanya tak kenapa sumbang mahram diharamkan dalam agama Islam? Kenapa perkahwinan antara sepupu tak digalakkan?

Benda ni korang boleh tanya ahli keluarga diraja Habsburg dalam kubur dan kenapa diorang mati.

Sebagai pemula, ingin aku tegaskan konteks ‘sumbang mahram’ di sini ialah ‘incest’. Bapak kahwin dengan anak etc.

Kahwin sesama sepupu bukan sumbang mahram, tapi pada masa yang sama, tak digalakkan. Ok, kita sambung balik.

Sejarah keluarga Habsburg bermula dengan seorang bangsawan bernama Guntram si Kaya sekitar abad ke-10 Masihi. Setelah cucunya Radbot membina istana Habsburg, barulah mereka digelar Habsburg.

Untuk mendominasi politik, mereka kerap kali mengahwinkan anak anak mereka dengan bangsawan lain hinggalah Frederick III dipilih oleh Paus Nicholas V mengangkat baginda sebagai Maharaja empayar Holy Roman pada tahun 1452.

Kes sumbang mahram yang pertama berlaku selepas Philip I, anak maharaja Maximilian dan juga cucu Frederick III mengahwini Joanna daripada Castille, pewaris takhta diraja yang mengawal hampir keseluruhan Sepanyol.

Perkara ini mewujudkan cabang Habsburg di Sepanyol yang kemudiannya mendominasi perihal politik di sana.

Walau bagainmanapun, keluarga Habsburg Sepanyol kemudiannya mula mengahwinkan ahli mereka sesama sendiri untuk elakkan pergelutan kuasa.

Sepupu berkahwin dengan sepupu, dan pakcik dengan anak saudara perempuan mereka. Kalau korang tengok rajah bawah ni korang akan pening.

Sebelum kita masuk lebih mendalam tentang penyakit keluarga Habsburg, aku rasa aku kena cerita dulu tentang penyakit genetik.

Untuk memahami penyakit genetik, perkara asas yang kita perlu tahu ialah setiap manusia mempunyai separuh bahan genetik daripada ibu dan separuh lagi daripada bapa. Bahan genetik tersebut juga merangkumi gen rosak daripada ibu bapa kita yang mampu cetuskan penyakit.

Walau bagaimanapun, sekiranya ibu bapa kita bukan pembawa penyakit genetik, atau salah seorang sahaja yang ada, kebarangkalian anak mereka nak dapat penyakit tu rendah. Gen rosak ni kita panggil sebagai gen resesif.

Tapi kena faham jugak, bukan semua gen resesif ni bawa penyakit. Macam rambut perang mata biru tu pun gen resesif juga, tapi bukan penyakit. Dalam konteks untaian ini ialah gen resesif yang bawa penyakit.

Gen resesif hanya dapat diaktifkan kalau si anak dapat gen resesif daripada ibu dan bapa. Kalau salah seorang sahaja yang ada, si anak ni akan jadi pembawa.

Sekiranya kita pembawa, dan kita juga berkahwin dengan pembawa, maka anak kita mempunyai peluang untuk dapat penyakit genetik tu sebanyak 25%. Kalau kita pembawa dan berkahwin dengan orang yang ada gen rosak tu, peluang tu naik jadi 50%.

Sebab itu pasangan yang mahu berkahwin kena lalui ujian darah hemofilia, sebab hemofilia ni termasuk penyakit genetik dan kebarangkalian dia nak dapat pun sama macam aku tulis tadi.

Sekarang, cuba teka macam mana nak dapat gen resesif dengan cara paling mudah selepas berkahwin dengan pesakit genetik? Dengan berkahwin dengan keluarga sendiri. Disebabkan bahan genetik antara keluarga ni lebih kurang sama, maka peluang nak dapat penyakit lagi senang.

Terma untuk benda ni disebut sebagai homozigositi. Kalau untuk sepupu-sepupu, perkahwinan yang pertama ni selamat walaupun masih berisiko, tapi kalau anak mereka ni pun kahwin sepupu jugak, yang ni tak selamat.

Disebabkan keluarga Habsburg ni kerap ada hubungan sumbang mahram, mereka tanpa sedar telah mewujudkan bermacam macam penyakit genetik kepada keturunan mereka. Sebagai contoh ialah hemofilia, ketidaksuburan dan rahang Habsburg.

Disebabkan masalah genetik jugalah tak banyak keturunan Habsburg mampu hidup lebih 10 tahun. Ada yang tergugur, ada yang mati selepas dilahirkan dan ada yang mati semasa tempoh neonatal.

Menurut kajian penyelidik daripada Universiti Santiago de Compostela di Sepanyol, kadar koefisi sumbang mahram daripada Philip 1 hinggalah Charles II (pemerintah terakhir Habsburg untuk empayar Sepanyol) telah meningkat daripada 0.025 kepada 0.254.

Ya lah, macam mana tak naik kalau Charles II tu sendiri anak Philip IV yang berkahwin dengan anak saudaranya, Mariana daripada Austria. Datuk Charles II tu pun sama macam – Philip II berkahwin dengan anak saudaranya, Anna daripada Austria.

Kadar koefisi 0.254 tu sudah taraf perkahwinan si ayah dengan anak perempuannya.

Untuk melihat contoh paling teruk penyakit genetik yang muncul sebab sumbang mahram, tengok sahajalah Charles II. Produk sumbang mahram selama 200 tahun.

Menurut catatan sejarah, baginda ni hanya mampu bercakap pada umur 4 tahun, belajar berjalan pada umur 8 tahun, pendek, mempunyai masalah penghadaman. Oh ya, baginda kerap kali kencing berdarah.

Diplomat Perancis mencatatkan Charles II sebagai seorang yang hodoh dan nampak seperti tengah sakit. Disebabkan rahang Habsburg Charles II yang terlalu ketara, baginda mempunyai masalah untuk bercakap dan lidahnya yang besar menyebabkannya susah untuk memakan dan air liurnya kerap meleleh.

Baginda juga tak mempunyai anak, barangkali dek ketidaksuburan dan mangkat pada umur 39 tahun. Ini secara tak langsung menyebabkan Empayar Sepanyol tak mempunyai pewaris takhta dan mewujudkan perang takhta.

Rasanya ahli keluarga diraja Habsburg yang bernasib baik ni Marie Antoinette je. Tak ada langsung gejala terkena penyakit genetik. Rupa pun lawa.

Tapi ya la, mak pak dia tak kahwin sumbang mahram walaupun keluarga Habsburg jadi dia selamat. Cumanya, baginda punya malang ni dekat benda lain, bukan kesihatan genetik.

Baginda kahwin dengan Raja Perancis Louis XVI masa zaman terakhir Ancien Régime. Ya, zaman nak dekat Revolusi Perancis.

Memang makan guillotine la jawabnya. Sebab dia out of touch dengan rakyat. Harga roti naik, dia suruh rakyat makan kek. Haa, memang kena pancung dengan rakyat la jawabnya. Tu baru harga roti. Cuba kalau harga telur ke, minyak masak naik ke #eh

Berbalik kepada keluarga Habsburg, jadi apa yang kita boleh belajar daripada mereka?

Kononnya untuk kekalkan penguasaan, mereka berkahwin sesama sendiri. Barangkali mereka tak pernah menyangka inilah punca kejatuhan mereka.

Jadi, belajarlah daripada keluarga Habsburg tentang kenapa sumbang mahram tak dibenarkan.

Dengan kolam genetik yang sangat kecil, maka makin banyaklah penyakit genetik lain muncul.

Disebabkan itulah, aku sebagai ahli biologi lebih menggalakkan kalian berkahwin dengan orang sangat jauh hubungan genetiknya dengan anda. Macam kahwin dengan mat saleh ke, Jepun ke, begitu.

Fuhh punchline.


Sejarah Aliran Onmyōdō: Aliran Yang Memasyurkan Isyarat Tangan Naruto

Onmyōdō mempunyai sejarah panjang yang berwarna-warni. Asal-usulnya boleh dijejak kembali pada kurun ke-5 atau ke-6 Masehi, di mana Buddhisme  dan Konfusianisme mula diperkenalkan ke Jepun.

Pengaruh daripada negara tembok besar itu turut merangkumi prinsip Yin-Yang dan lima elemen (keseimbangan antara elemen Belantara, Api, Tanah, Logam, dan Air) , di mana kesemuanya ini kemudian bercampur dengan kepercayaan tempatan lalu membentuk aliran Onmyōdō.

Menjelang kurun ke-10 Masehi, aliran tersebut meraih perhatian meluas. Namun sembilan abad kemudian, ia diha.ramkan bersama satu lagi aliran serupa, iaitu Shugendō. Disebabkan pengharaman ini, ramai pengamal Onmyōdō (disebut Onmyōji) bersembunyi dan beberapa cabang aliran lain pula dibubarkan secara total.

Oleh kerana itu, sekelumit maklumat perihal aliran ini hanya dapat diperoleh daripada sumber-sumber lama dari zaman Heian, termasuklah sumber lisan. Zaman Heian dianggap sebagai zaman perdana bagi aliran Onmyōdō, khususnya dalam kalangan bangsawan dan kerabat istana.

Ia menjadi mata pencarian buat ramai orang, dengan Onmyōji paling tersohor dalam kalangan mereka ialah Abe no Seime. Banyak legenda yang menyelubungi kisah kelahirannya sekali gus membuatkan beliau dilihat sebagai tokoh mitos berbanding tokoh sejarah.

Kononnya, ibu Abe no Seime merupakan seekor kitsune bernama Kuzu no Ha. Kitsune ini jatuh cinta dengan seorang sami yang menyelamatkannya. Sami ini disifatkan mahir dalam Taoisme dan Buddhisme.

Keturunan Abe no Seime dikenali sebagai keluarga Tsuchimikado. Semenjak beliau meninggal dunia di usia 85 tahun pada tahun 1005 Masehi, keluarga Tsuchimikado menjawat kedudukan penting sebagai tukang ramal istana.

Menurut catatan, Abe berupaya meramal jantina bayi sebelum dilahirkan. Ramai golongan berada di Zaman Heian akan mendapatkannya bagi mengetahui jantina anak masing-masing. Kesohorannya di istana juga tidak dapat disangkal.

Wanita-wanita istana gemar bermain sembunyi-sembunyi barang lalu menyuruh Abe untuk mencarinya menggunakan kemahiran beliau sebagai seorang Onmyōji. Ketepatannya dalam mengenal pasti lokasi barangan tersembunyi banyak membantu beliau menyelesaikan kes-kes kehilangan.

Abe juga cekap membaca bintang dan memanfaatkannya untuk meramalkan untung nasib sesebuah pepe.rangan. Kepakarannya dalam bidang geomansi (serta susun-atur rumah mengikut prinsip Feng-shui) membuatkan beliau diberi tugas menentukan lokasi penggalian perigi atau pembinaan tembok.

Bagaimanapun sebagai seorang Onmyōji, peranan utamanya adalah memagar sesebuah kawasan menggunakan kertas jampi Ofuda. Abe juga memasyhurkan penggunaan Seimei Kikyō, iaitu simbol bintang berbucu lima yang turut dikenali di Barat sebagai pentagram.

Abe no Seime mungkin merupakan Onmyōji yang paling masyhur. Namun, sejarah juga mengenang nama Yakou Tsuchimikado sebagai pengasas aliran Onmyōdō yang dikenali hari ini. Beliau mengasaskan sistem Onmyōdō Istana yang membolehkan badan istana mengatur dan melantik Onmyōji profesional sekali gus menyusutkan bilangan Onmyōji olok-olok.

Apapun, langkah ini jugalah yang membawa kepada pembubaran aliran Onmyōdō apabila Undang-Undang Shinbutsu-Buri 1868 memerintahkan supaya Buddhisme dipisahkan daripada Shinto. Ketika itu, elemen-elemen Buddhisme, Shinto, Taoisme, dan Konfusianisme sudah pun sebati di dalam aliran Onmyōdō.

Keadaan ini membuatkan Onmyōdō dan beberapa aliran lain diha.puskan. Badan Onmyōdō Istana juga dibubarkan. Keluarga Tsuchimikado diu.sir daripada istana dan harta-benda mereka habis diram.pas.

Pun begitu, elemen-elemen Onmyōdō masih mengakar dalam Shinto moden dan beberapa amalan kebudayaan setempat. Hari ini, ia tampil di dalam beberapa media seperti filem, manga, anime, dan permainan video.

Onmyōdō secara intisarinya merupakan sebuah seni ramalan. Seorang Onmyōji perlu cekap membaca bintang dan mahir dalam kosmologi. Kebanyakan kertas jampi Ofuda yang dapat kita lihat mengandungi carta bintang ataupun buruj. Ia bertujuan menyeru kuasa kami atau semangat yang dikaitkan dengan bintang-bintang tertentu.

Onmyōji juga dikatakan mampu berinteraksi dengan yokai dan roh manusia yang telah ma.ti. Oleh kerana itu, mereka dipertanggunjawabkan dengan kerja-kerja membaca pergerakan jasad samawi bagi menentukan hari-hari yang sesuai untuk menjalankan sesebuah upacara.

Mereka juga perlu meramal kelahiran atau kema.tian, mengu.sir roh-roh jahat, dan membantu membuat keputusan ketenteraan atau susun-atur bangunan. Bagaimanapun, aktiviti paling utama mereka adalah pengu.siran roh (exor.cist).

Laluan untuk menjadi seorang Onmyōji yang mahir bukanlah mudah. Bertahun-tahun lamanya perlu dihabiskan untuk menguasai penggunaan mantera pelindung dan Mudra tangan. Mudra yang paling sinonim bagi mereka ialah Kuji-in/Kuji-kiri (Sembilan Meterai Tangan) yang setiap satunya mewakili:

Selain mudra tangan, Onmyōji juga dikatakan menggunakan dua ilmu lain iaitu Taizen Fukan no Sai dan Shikigami. Taizen Fukan no Sai merupakan satu ritual yang kononnya bertujuan memperpanjang hayat dan membangkitkan seseorang daripada kema.tian; diasaskan oleh Abe no Seime sendiri.

Nama ritual ini diambil daripada Taizan, dewa gunung Taishan di Shandong, China yang dianggap sebagai salah satu raja nera.ka (prince of he.ll). Ritual ini tidak menggunakan sebarang mantera. Sekadar pertukaran janji antara Onmyōji yang menawarkan kor.ban kepada Raja-Raja Nera.ka (antaranya Taizan, Enma dan lain-lain) bagi mendapatkan imbalan tertentu.

Bagi penggemar fiksyen, ritual inilah yang dilakukan oleh bapa Hyakkimaru dalam anime Dororo di mana satu persatu anggota tubuh Hyakkimaru ditawarkan kepada raja-raja neraka bagi menjamin kekuasaannya.

Shikigami pula adalah roh yang diseru oleh seseorang Onmyōji untuk berkhidmat sebagai pendamping atau pembantunya. Ia berperanan melindungi tuannya, di samping melaksanakan kerja-kerja lain seperti menghantar pesanan, menakutkan penja.hat, dan memberi tenaga tambahan sewaktu mengerjakan ritual tertentu.

Shikigami selalunya menjelma sebagai haiwan, khususnya burung. Penggunaan Shikigami dalam aliran Onmyōdō disifatkan amat berbahaya, kerana ramai Onmyōji yang hilang kendali ke atas Shikigami masing-masing sekali gus mengor.bankan nyawa sendiri.

Dicatatkan, Abe no Seime mempunyai dua belas Shikigami. Bilangan ini mendorong sejarahwan untuk mengandaikan wujud perkaitan antara Shikigami dan 12 Semangat Syurgawi dalam aliran Buddhisme.

Walaupun aliran Onmyōdō diharamkan sejak dua kurun yang lalu, pintu pembelajarannya dibuka kembali pada tahun 2006 – kecuali mantera-mantera terla.rang.  Semenjak itu, sejarahnya mula dihidupkan kembali. Kuil Seime yang dibina pada tahun 1007, dua tahun selepas kematian Abe no Seime turut dihidupkan sehingga menjadi antara destinasi pelancongan tersohor di Jepun pada hari ini.

TERJEMAHAN
Nisa Ryan. (11 Jun 2019). The Oriental Magical Practice of Onmyōdō and its Checkered History. Ancient Origins.


Pertempuran Rerantai Besi: Umat Islam Main Kejar-Kejar Dengan Parsi

Sayang sekali, dalam membicarakan sejarah Islam, Pertempuran Rerantai Besi atau juga dikenali sebagai Pertempuran Sallasil ini tidak pernah dihuraikan secara mendalam oleh kita padahal pertempuran inilah yang berjaya mengubah sejarah. Pertempuran ini berlaku pada tahun 633, bulan April.

Dan ini juga menandakan pertempuran pertama antara umat Islam melalui Khulafa Ar-Rashidun melawan sebuah empayar Parsi yang berada di Timur – Empayar Sasanid. Empayar ini pada zaman kemuncaknya, iaitu 10 tahun sebelum penaklukan umat Islam menaungi hampir keseluruhan utara tanah Arab.

Pertempuran ini berlaku selepas Perang Ridda – di mana peperangan umat Islam melawan kaum-kaum murtad dan juga nabi Palsu. Misnah bin Haris adalah orang yang bertanggungjawab dalam pertempuran ini. Ketua puak arab di bahagian timur Arab ini berkali-kali melakukan penjarahan ke atas kota-kota Parsi dan dia tidak ditangkap.

Kelebihan Misnah ialah akar berkuda ringan yang dimiliki olehnya. Lepas menyerang dan merampas kekayaan kota di bawah empayar Parsi, dia akan menghilangkan dirinya dengan cepat tanpa dikesan musuh. Kejayaan Misnah ini membuka mata Khalifah Abu Bakar as Siddiq r.a, lalu dihantarnya kepada Misnah, seorang pahlawan agung bernama Khalid Al-Walid yang baru sahaja pulang dari Pertempuran Yamana.

Pertempuran ini disertai oleh 18 000 orang tentera yang datang daripada puak-puak Arab kecil yang tinggal di sekitar Timur Laut Arab. Disatukan semuanya di bawah pimpinan Khalid, maka tentera Islam mula memasuki wilayah Empayar Parsi. Sempat juga Khalid menghantar surat kepada Hormozd, gabenor wilayah Dast Meisan,iatu wilayah Empayar Parsi yang paling dekat dengan wilayah Islam ketika itu,

Khalid sempat mengutuskan surat kepada Hormozd untuk meminta beliau memeluk Islam namun malangnya Hormozd menolak mentah-mentah pelawaan Khalid. Namun sejak dari detik inilah menyaksikan permulaan kepada kebijaksanaan Khalid Al-Walid, dan mengukir namanya dalam sejarah dunia sebagai salah seorang daripada jeneral terhebat dan terbijak dalam sejarah. Ini juga membuktikan kepada kita bahawa kemenangan Islam dulu bukan hanya dalam soal kerohanian sahaja, tetapi kebijaksanaan merencanakan strategi yang ampuh untuk menentang musuh.

Sebelum itu, saya suka untuk membawa perbincangan kita di samping kita mengkaji sebuah naskah perang yang sangat terkenal di dunia. Setiap apa strategi dan taktikal perang yang disebut oleh karya Art Of War nukilan Sun Tzu itu, kelihatannya diaplikasikan dengan baik oleh Khalid Al-Walid selaku jeneral Islam pada waktu itu meskipun Khalid tidak pernah berjumpa secara berhadapan dengan Sun Tzu,si genius yang mengarang buku tersebut.

Antara kata-kata Sun Tzu yang dicatat dalam kitab perangnya ialah seperti berikut yang boleh kita sematkan dalam mempelajari taktik perang Khalid:

1. Tahu tentang musuh dan diri sendiri, maka anda menang ratusan pertempuran tanpa malapetaka besar.

2. Dia yang akan menang adalah yang tahu bila mahu berlawan dan bila tidak perlu melawan.

3. Pahlawan yang bijak akan mengelakkan pertempuran.

Suka untuk saya petik tiga falsafah perang Sun Tzu yang kelihatan diaplikasikan dengan cukup cantik oleh Khalid dalam pertempuran ini. Khalid kelihatan mengkaji dan menyelidik mengenai kekuatan dan kelemahan tentera Parsi.

Dari situ Khalid mengetahui bahawa tentera Parsi dilengkapi dengan baju-baju besi, dan senjata yang canggih dan berat, mungkin tercanggih pada zaman itu. Namun, baju besi yang dipakai oleh tentera Parsi ini membuatkan pergerakan mereka dalam perang agak lambat. Khalid kemudiannya memeriksa dan melihat kekuatan pasukan  tenteranya. Bala berkuda tentera Islam terdiri daripada infantri dan unit berkuda ringan berbanding Parsi yang sangat berat.

Maka selepas mengenali kekuatan dan kelemahan kedua-dua belah pihak, maka Khalid terus merencanakan sebuah strategi ampuh. Ketika itu, Khalid datang daripada Yamamah, baru sahaja habis bertempur. Manakala Hormozd pula berkampung di Uballa. Menjangkakan Khalid akan datang dari Yamama melalui Kazima (di Kuwait hari ini), maka dari tempatnya di Uballa, Hormozd pun membawa tenteranya bergerak ke Kazima dan menjangkakan untuk bertembung dengan Khalid dan tentera Islam di situ.

Khalid yang mengetahui pergerakan dan bagaimana cara Hormozd berfikir pun menggerakan tentera berkudanya ke sebuah bandar tidak jauh dari Uballa, iaitu Hufeir. Memikirkan Kota Hufeir ini agak penting juga untuk Parsi, maka Hormozd pun menggerakan tentera dari Kazima ke Hufeir.

Sementara itu pasukan peninjau tentera Islam disuruh untuk memerhati pergerakan tentera Parsi. Bila dilaporkan bahawa Hormozd sedang bergerak ke Hufeir, maka Khalid sekali lagi memilih mengelakkan pertempuran dan berlari pula ke Kazima. Bila Hormozd sampai ke Hufeir, dia dapati pula Khalid tiba-tiba boleh berada di Khazima.

Maka dalam keadaan tergesa-gesa, Hormozd memaksa tenteranya bergerak dari Hufeir balik semula ke Khazima untuk bertembung dengan Khalid di sana. Malangnya, oleh kerana baju besi dan kelengkapan perang Parsi yang memang terkenal dengan keberatannya, menjadikan pergerakan tentera Parsi menjadi lambat dan sudah keletihan dimain-mainkan oleh kebijaksanaan Khalid.

Maka Khalid pun mengatakan bahawa inilah masanya untuk dia bertempur dengan tentera Parsi yang sudah keletihan itu. 18 000 orang tentera Islam akan bertempur dengan 20 000 orang tentera Parsi. Dan ketika inilah nama rerantai besi itu menjadi nama pertempuran tersebut.

Diceritakan bahawa tentera Parsi disambungkan antara satu sama lain dengan rantai besi menandakan bahawa mereka akan bertempur sampai mati dan mengelak mereka untuk cuba lari dari medan perang. Kelebihan rerantai besi ini adalah untuk menghadapi tentera berkuda seperti tentera Khalid. Namun Khalid tidak risau dan gentar sedikit pun.

Pertempuran dimulakan dengan Hormozd mencabar Khalid untuk bertempur satu lawan satu. Hormozd yang terkenal sebagai pahlawan terhebat Parsi lalu cabarannya oleh Khalid. Maka mereka berdua saling berlawan antara satu sama lain sehingga akhirnya Khalid menang. Hormzod mati terbunuh dan panglima perang yang dilantik oleh Hormozd diamanahkan untuk memimpin tentera Parsi dan meneruskan pertempuran.

Tentera Parsi yang dilatih untuk berdiri seperti batu sambil disambung oleh rerantai besi itu pada awalnya mampu menahan asakan berkuda tentera Islam sebelum kepenatan kerana dipaksa tentera Islam untuk bergerak meredah padang pasir yang panas dari satu tempat ke tempat lain dan terpaksa menagku kalah. Akhirnya… tentera Islam menang dan tentera Parsi kalah teruk dengan jumlah korban yang sangat tinggi.

Apa yang dapat kita rumuskan dari pertempuran ini, Khalid tahu pada waktu mana yang paling sesuai untuk dia berperang, bukan sesuka hati sahaja terjun ke medan perang, lalu menjeritkan takbir dan jihad, padahal itu sebenarnya adalah cara membunuh diri. Khalid adalah pahlawan yang bijak.

Dia cuba mengelakkan pertempuran beberapa kali dan menyedari bahawa tentera Islam tidak cukup kuat untuk bertempur secara terus dengan tentera Parsi. Maka, dia merencanakan strategi yang cukup ampuh untuk melemahkan Parsi seterusnya memberi kemenangan bergaya kepada tentera Islam. Kehebatan strategi Khalid dan kemenangan dalam pertempuran ini membawa tentera Islam terus mara ke wilayah Empayar Parsi.

RUJUKAN:The Sword of Allah: Khalid bin Al-Waleed: His Life and Campaigns.  https://web.archive.org/web/20041210000537/http://www.swordofallah.com/html/bookhome.htm


Lelaki Liverpool Muslim Pertama Dalam Sejarah

Sebut saja Liverpool, yang meniti di bibir ialah kelab bola sepak Liverpool yang tidak terkalahkan dan hampir menang takhta EPL musim ini.

Dan itu tidak akan menjadi kenyataan jika kita tidak mengambil kira sumbangan ayam tambatannya yang beragama Islam seperti Mohamed Salah dan Sadio Mane.

Tetapi tidak ramai tahu bandaraya ini juga merupakan tempat kelahiran figura Islam terkenal era Victoria iaitu Abdullah Quilliam.

Abdullah Quilliam yang turut dikenali sebagai William Henry Quilliam dilahirkan di 22 Eliot Street, Liverpool pada 10 April 1856 dalam sebuah keluarga tempatan yang berada.

Kebanyakan masa kanak-kanaknya dihabiskan di Isle of Man dan beliau dibesarkan sebagai seorang Methodist. Antara alma mater tempat pengajiannya ialah Liverpool Institute (Liverpool Institute High School for Boys) dan King William’s College.

Selepas menamatkan pengajian, Quilliam mula bekerja sebagai peguam pada tahun 1878 dan reputasinya sebagai pengamal undang-undang yang berkaliber menyebabkan ramai menggelarnya peguam tidak rasmi bandaraya Liverpool.

Ini berikutan penglibatannya sebagai peguambela dalam banyak kes pembunuhan berprofil tinggi ketika itu. Setahun selepas itu, beliau berkahwin dengan Hannah Johnstone dan turut terlibat dengan gerakan menolak pengambilan alkohol yang aktif pada abad ke-19 dan awal abad ke-20.

Semasa mengadakan perjalanan ke Maghribi, Quilliam tertarik dengan tingkah laku jemaah haji Maghribi yang bersolat di atas kapal mereka. Beliau merasa hairan mengapa orang-orang ini langsung tidak terganggu dengan tiupan angin atau pergerakan kapal.

Tetapi yang pasti, beliau amat tersentuh dengan keikhlasan dan kepercayaan penuh mereka semasa beribadat. Bila menanyakan hal itu kepada seorang rakan beragama Islam.

Rakannya menerangkan bahawa agama Islam itu merupakan kesinambungan agama-agama terdahulu seperti Kristian dan Yahudi. Dan itu sudah cukup menyakinkan Quilliam bahawa langkah logik seterusnya ialah memeluk agama Islam.

Ini dilakukan sekembalinya ke Britain pada tahun 1887. Selain itu, Profesor Humayun Ansari dari Royal Holloway University of London berpandangan kehidupan sederhana di Maghribi turut memberi impak kepada penerimaannya terhadap Islam.

Bagaimanapun menurut Profesor Humayun, langkah yang diambil Quilliam bukan saja berani tetapi juga berisiko. Ini kerana pandangan orang era Victoria terhadap agama Islam amat ekstrem dengan ramai menganggap ia sebagai menyeleweng daripada ajaran Kristian dan agama yang berorientasikan keganasan.

Tambahnya, “Jadi bila beliau memeluk Islam, ia dianggap satu perkara yang luar biasa bagi individu yang datang dari latar belakang terhormat untuk melakukan perkara tersebut.” Walaupun Islam tidak mewajibkan penukaran nama individu bila mereka memeluk Islam, Quilliam memilih nama Abdullah sebagai nama baru dan permulaannya sebagai seorang Muslim.

Sebagai permulaan, beliau membeli tiga buah rumah di Brougham Terrace, Liverpool menggunakan wang derma Putera Mahkota Afghanistan ketika itu, Nasrullah Khan. Rumah bernombor 8, 11 dan 12 ditukar peranannya dengan rumah nombor 8 dijadikan sebagai Institut Muslim Liverpool.

Institut Muslim Liverpool juga merupakan masjid fungsi penuh pertama di Britain. Sementara dua buah lagi rumah dijadikan sebagai sekolah berasrama penuh untuk lelaki dan sekolah pagi untuk wanita serta sebuah rumah penjagaan yang dikenali sebagai Medina House.

Medina House merupakan rumah penjagaan bagi anak-anak keluarga yang tidak berkemampuan tetapi mahukan anak-anak mereka dibesarkan sebagai Muslim.

Masjid yang mula beroperasi pada Hari Krismas 1889 itu turut menganjurkan kelas pendidikan pelbagai subjek dan mempunyai pelbagai fasiliti termasuk sebuah makmal sains dan muzium.

Pada tahun sama, Quilliam turut menerbitkan sebuah buku berkenaan Islam yang bertajuk The Faith of Islam. Buku karangannya ini berkisar tentang soal dakwah Islamiyah dan prinsip-prinsip utama di sebaliknya.

Pada mulanya, hanya 2,000 buku sahaja yang diterbitkan tetapi ia mendapat sambutan menggalakkan sehingga perlu ditambah cetakan sebanyak 1,000 buku dan diterjemah dalam 13 bahasa.

Buku ini turut mendapat perhatian Ratu Victoria dengan baginda mahukan enam lagi salinan untuk kerabat baginda. Selain Faith of Islam, Quilliam turut menerbitkan akhbar The Crescent bagi menceritakan perkembangan umat Islam di Britain dan Islamic World, satu makalah bulanan untuk khalayak pembaca dari seluruh dunia.

1890 turut menyaksikan kebangkitannya sebagai antara figura utama umat Islam di Britain menerusi bantahan terhadap pementasan teater Mahomet hasil karya Henri de Bornier yang diterjemahkan oleh Hall Caine.

Teater yang dikatakan menceritakan riwayat hidup Rasulullah s.a.w sudah mencetuskan kontroversi di Perancis apabila ia disekat pada Mac 1890 oleh Paris hasil desakan Sultan Abdul Hamid II dari Empayar Uthmaniyyah.

Walaupun Caine menegaskan plot teater tersebut berlawanan dengan sejarah dan ia telah disunting melalui kerjasama penulis Dracula Bram Stoker dan pelakon teater terkenal Sir Henry Irving, ia sudah mencetuskan kekecohan dalam kalangan umat Islam di Britain.

Dan bagi London, jika teater ini diteruskan, ia bukan sahaja berpotensi merenggangkan hubungan dengan Istanbul tetapi juga menyukarkan usaha mereka kekal berkuasa di India.

Akhirnya, Earl Pertama dari Lathom, Edward Bootle-Wilbraham memutuskan untuk menyekat produksi Mahomet, satu perkara yang dianggap luar biasa tetapi menunjukkan keseriusan Britain terhadap masalah yang dicetuskan produksi teater itu.

Pada tahun 1891, beliau turut menjadi saksi pengebumian awam pertama Islam di Liverpool membabitkan bekas mubaligh Methodist Michael Hall.

Melihat kepada ketokohannya sebagai figura utama umat Islam di Britain, maka tidak hairanlah mengapa Sultan Abdul Hamid II mengurniakan gelaran Sheikhul Islam bagi Kepulauan Britain, Sheikh bagi orang Islam di Britain (Emir Afghanistan) dan Naib Konsul Kedutaan Parsi di Liverpool.

Hasil daripada kerja dakwah Quilliam menyaksikan 600 orang memeluk agama tauhid termasuk bekas Datuk Bandar Stalybridge, Greater Manchester dari Parti Konservatif, Robert Reschid Stanley dan Lord Stanley dari Alderley di Cheshire.

Tetapi ramai mengadu mereka sentiasa diganggu ketika itu hanya kerana memilih Islam sebagai agama termasuk rumah dibaling batu dan tahi kuda.

Menurut Jahangir Mohammed dari Persatuan Abdullah Quilliam, Quilliam sendiri pernah dibaling dengan kepala khinzir dan batu.

Sesetengah serangan sengaja dicetuskan oleh paderi-paderi dan media, situasi yang mendorongnya menghasilkan Faith of Islam, The Crescent dan Islamic World.

Beliau juga turut menggalakkan umat Islam untuk menulis dan bersuara tentang isu semasa terutama yang membabitkan kepentingan mereka tanpa perlu rasa takut.

Kejujuran sebegini kadangkala menyebabkan Quilliam dilabel pengkhianat berikutan kelantangannya terhadap polisi luar Britain di Sudan dan sokongan politiknya terhadap Empayar Uthmaniyyah.

Tetapi kebijaksanaannya membentuk syarahan-syarahan agama yang bersesuaian dengan minat saintifik masyarakat ketika itu menukar persepsi masyarakat era Victoria terhadap Islam 360 darjah.

Tetapi kerja baiknya itu terhenti berikutan satu skandal yang tercetus pada tahun 1908. Berikutan tugasnya sebagai seorang peguamcara, beliau sentiasa menyokong perjuangan kelompok tertindas seperti kesatuan pekerja dan reformasi undang-undang perceraian.

Skandal ini tercetus apabila Quilliam cuba membantu seorang wanita mendapatkan perceraian dengan memerangkap suami wanita itu dengan seorang wanita lain sebagai bukti bahawa lelaki itu berlaku curang kepadanya.

Tetapi perangkap tersebut tidak menjadi dan ia memberi kesan kepada karier guamannya. Untuk mengelak ia memberi kesan kepada komuniti Islam Liverpool, Quilliam meninggalkan Liverpool dan menghilangkan diri selama enam tahun.

Anaknya yang melihat usaha ini sebagai sia-sia segera menjual masjid dan pusat Islam yang diusahakan beliau. Tanpa pengaruh Quilliam dan sokongan kewangan, komuniti Islam Liverpool mula berpecah.

Pada tahun 1914, beliau kembali ke Britain di bawah nama Henri Marcel Leon/Haroun Moustapha Leon tetapi masih ramai yang mengenali nama lamanya itu seperti didedahkan Profesor Ron Geaves.

Quilliam menghabiskan masanya di Onchan, Isle of Man sebelum ke Woking di mana beliau terus berbakti kepada agama.

Beliau kembali ke rahmatullah pada usia 76 tahun di Bloomsbury, London pada tahun 1932. Quilliam dikebumikan di sebuah kubur tidak bertanda di Tanah Perkuburan Brookwood, Woking.

Kawasan perkuburan ini turut menjadi tempat pengebumian tokoh Anglo-Muslim yang lain seperti Abdullah Yusuf Ali, Muhammad Marmaduke Pickthall dan Lord Headley.

Hari ini, legasinya diteruskan oleh sebuah organisasi yang dipanggil Persatuan Abdullah Quilliam. Persatuan ini ditubuhkan pada tahun 1996 bagi memelihara legasinya termasuk Institut Muslim Liverpool yang terbiar selama beberapa tahun.

Hasil usaha ini menyaksikan masjid tersebut kembali dibuka kepada orang ramai pada tahun 2014 dan namanya kini ditukar kepada Masjid Abdullah Quilliam.

Persatuan ini turut mendapat sokongan pakar akademik seperti Geaves dan Profesor Mehmet Seker dari Universiti Dokuz Eylul.

Sebelum saya tamatkan kisah Quilliam ini, apa kata kita hayati sajak karangannya yang dihasilkan pada tahun 1901. Sajak The Muslim Anthem ini merupakan antara koleksi sajak yang dihasilkan beliau untuk The Crescent dan Islamic World.

Give them full strength to stand
Firm in the fight.

Strengthen and help the weak,
And teach us all to speak,
Thy truth abound.
May love and liberty,
Truth and sweet purity,
With plenteous charity,
In us be found.

Hear Thou the orphan’s cry,
Assuage the widow’s sigh,
The foolish chide.
Let vice no more abound,
But happiness be found
In every home and round
The world so wide.

– 1 Muharam 1319, 21 April, 1901

RUJUKAN:

1. BBC. (2019). The British Victorians who became Muslims. https://www.bbc.com/news/uk-england-48069763

2. Long, Chris dan Chester, Jerry. (2014). ‘The birthplace of Islam in Britain’: Kensington’s Victorian mosque reopens. BBC. https://www.bbc.com/news/uk-england-merseyside-28018673

3. Bano, Rahila. (2012). The legacy of Victorian England’s first Islamic convert. BBC. https://www.bbc.com/news/uk-england-17827016


Apa Kena Buat Dengan Luka Tertikam?

Apa tindakan anda andai berhadapan dengan lvka tertik4m atau tertvsuk?

Kemalangn boleh berlaku tanpa diduga sama ada ditempat kerja atau rumah. Saya tuliskan artikel ini supaya pembaca tahu apa tindakan yang boleh dilakukan.

Satu tindakan boleh menyelamatkan nyawa. Satu kesilapan boleh menyebabkan kemat1an. Saya faham ajal itu datangnya dari Tuhan tapi kita manusia boleh berusaha.

Tahap keterukan lvka bergantung pada bahagian dan organ dalaman yang terlibat. Sekiranya terkena salur dar4h arteri, ia boleh menyebabkan kehilangan dar4h yang banyak dan jangkitan kuman boleh menyebabkan kemat1an. Oleh kerana lvkanya yang dalam, ia dapat menceder4kan organ dalaman serta pendar4han dalaman yang teruk.

Tubuh orang dewasa mempunyai lebih kurang 6 liter dar4h/10 beg (1 beg bersamaan 450ml). Paras kuantiti bah4ya dar4h yang hilang dari tubuh manusia ialah melebihi 50 peratus atau lebih kurang 3 liter. Akibat kehilangan dar4h yang banyak, tubuh manusia akan mula mengalami kegagalan jantung dan sel otak mati. Nafas akan menjadi lebih laju akibat jantung cuba mengepam dar4h yang secukupnya.

Lvka yang teruk dan mengenai salur arteri boleh menyebabkan tubuh kehilangan dar4h sebanyak 40 peratus dalam tempoh 3-4 minit. Ini berbeza untuk lvka pada bahagian kepala kerana disitu terletaknya organ otak dan saraf.

Apa perlu dilakukan sekiranya anda berhadapan dengan mangsa tertik4m atau tertusuk objek taj4m?

Pertama sekali jangan gelabah. Anda ada masa empat minit untuk bertindak. Pendar4han perlu dihentikan supaya mangsa tidak kehilangan dar4h melebihi 50 peratus seperti yang saya tulis diatas.

Kalau ada dua orang atau lebih, seorang perlu kendalikan mangsa dan seorang lagi akan hubungi talian kecemasan.

Kalau anda berseorangan, uruskan pendar4han itu terlebih dahulu. Kalau cekap, boleh lakukan keduanya serentak.

Keduanya ialah sentiasa amalkan keselamatan yang baik. Pakai sarung tangan untuk mengendalikan pendar4han. Kita tidak tahu penyakit apa yang ada pada mangsa.

Hentikan pendar4han dengan tekapkan lvka menggunakan kain kasa (gauze). Kalau tak ada kotak kecemasan ditempat kejadian. Guna sahaja apa yang ada, asalkan kain itu bersih dan boleh digunakan untuk tekap lvka. Tekan bahagian lvka itu untuk hentikan pendar4han.

Perhatikan betul-betul kawasan lvka. Jangan tekap di kawasan yang salah. Khuatir keadaan tubuh yang penuh dengan dar4h menyebabkan kekeliruan. Pendar4han tidak terhenti akibat tersalah tempat adalah kesilapan yang perlu dielakkan.

Atas tu kita cerita tentang objek tertusuk telah dicabut. Kita sambung dengan bagaimana sekiranya objek itu masih melekat pada tubuh mangsa.

Jangan cabut objek itu!

Perbuatan mencabut objek yang menikam mangsa akan memburukkan keadaan. Pertamanya ialah menyebabkan lvka terbuka dan berlaku pendar4han lebih banyak. Ini kerana objek taj4m yang masih kekal tertusuk akan menjadi penghalang kepada berlakunya perdar4han kerana ia masih melekat di tempat yang terlibat dan memberikan tekanan pada kawasan tersebut dari terus mengalirkan dar4h.

Geseran dari objek sewaktu dikeluarkan boleh terus menceder4kan organ dalaman. Sisa objek tertik4m itu boleh tertinggal dalam tubuh mangsa. Kalau pisau taj4m mungkin tiada yang tertinggal. Kalau kayu atau besi berkarat, ini boleh membah4yakan organ dalaman mangsa. Objek ini sebaiknya dikeluarkan oleh pakar bedah di hospital.

Selain dari hentikan pendar4han, objek yang melekat pada tubuh mangsa perlu berada dalam keadaan statik. Pergerakan objek tersebut boleh menyebabkan keceder4an lain dalam organ dalaman.

Ada dua cara ikatan yang diajarkan dalam kursus pertolongan cemas untuk objek yang menikam tubuh iaitu cara donut dan cara jambatan.

Kedua-dua cara ini ialah untuk mengekang pergerakan objek taj4m yang masih melekat pada tubuh mangsa.

Apabila sudah selesai dengan balutan. Hubungi nombor kecemasan untuk meminta bantuan. Jelaskan keadaan mangsa supaya bantuan yang sesuai dapat dihantar.

Saya bagi contoh kekeliruan maklumat yang berlaku. Mangsa tertik4m pada satu tiang dalam yang melekat pada dinding. Kalau maklumat yang kita berikan itu tidak penuh, maka ambulan sampai tidak boleh melakukan kerja kerana mereka memerlvkan bomba untuk memotong besi itu.

Apa yang paling penting dalam keadaan kecemasan ialah jangan bertindak terburu-buru. Satu langkah boleh menyebabkan bah4ya lain yang boleh muncul.


Sajak Maharaja Ming Kepada Rasullulah S.A.W

Hubungan antara Kerajaan China dan Islam dikira agak akrab walaupun kadang-kala menghadapi gelora terutamanya semasa zaman pemerintahan Dinasti Qing . Semasa Kempen Pembasmian Agama-Agama Asing pada tahun 845, Mahajara Wuzong dari Dinasti Tang telah mengecualikan agama Islam sebagai agama yang perlu dibasmi di China. Sebagai sebuah negara yang mengamalkan ajaran Buddha dan Confucius namun itu tidak bermakna kerajaan China ini tidak boleh menjalinkan hubungan yang baik dengan Kerajaan Islam pada waktu itu.

Hubungan antara Islam dan China sudah bermula seawal zaman Dinasti Tang lagi dan apabila Dinasti Yuan mengambil alih China, maka perkembangan Islam di China semakin pesat dimana pemerintah Yuan telah mengambil orang Islam sebagai pegawai kerajaan termasuk menjawat jawatan tinggi kerajaan.

Pada abad ke-14, Ibnu Battutah telah merekodkan bahawa di China pada waktu itu sudah wujud komuniti Islam yang agak besar. Perkara sama turut direkodkan oleh Marco Polo sekitar tahun 1275-1292 dimana beliau beberapa wilayah terutamanya di Yunnan telah mencatatkan jumlah penduduk Islam yang tinggi dan perkara ini bukanlah pelik kerana Gabenor Yunnan pada waktu itu ialah seorang Islam iaitu Sayyid Ajall.

Hubungan awal Islam-China mungkin hanya bermula semasa lawatan Saad bin Abi Waqqas ke China pada tahun 651 yang menggunakan jalan laut dan kemudiannya meneruskan perjalanan ke istana China yang terletak di Chang An. Rombongan Duta Islam ini ialah berjumlah seramai 15 orang dan dicatatkan secara terperinci dalam catatan Dinasti Tang. Sejak rombongan pertama itu, istana China telah mencatatkan kedatangan rombongan arab-Islam sebanyak 39 kali.

Hubungan China-Islam makin diperkuat apabila Maharaja Daizong dari Dinasti Tang meminta bantuan daripada Khalifah kedua Abbasiyah iaitu Abu Jaffar Al Mansur untuk menumpaskan pemb3rontakan dalam negara. Ada sesetengah pendapat menyatakan Maharaja Suzong yang meminta pertolongan Abbasiyah. Maka Khalifah Abu Jaffar al Mansur telah menghantar 4000 tentera Islam dari suku Tujue ( banyak pendapat mengenai tempat asal utentera Islam ) untuk menumpaskan pemberontakan yang didalangi oleh An Lushan sejak zaman Maharaja Xuanzong.

Pemberontakan ini hanya berakhir apabila mereka kalah semasa pemerintahan Maharaja Daizong. Selepas berjaya mengalahkan pemb3rontakan tersebut, Maharaja Daizong telah membenarkan tentera Abbasiyah untuk tinggal di China dan daripada disinilah lahir suku Hui apabila tentera Islam tersebut berkahwin dengan penduduk tempatan.

Untuk makluman pembaca, suku Hui dan Uighur adalah berbeza walaupun keduanya menganut agama Islam. Namun begitu ada juga pendapat bahawa kedatangan rombongan Saad Bin Abi Waqqas inilah bermulanya kewujudan suku Hui apabila Maharaja Gaozong telah membenarkan rombongan ini menyebarkan Islam kepada orang Cina.

Semasa pemerintahan Maharaja Yongle iaitu Maharaja ketiga Dinasti Ming pula, muncul Laksamana Zheng He / Cheng Ho yang menjadi penyokong setia baginda. Melalui Zheng He inilah Maharaja Yongle atau Zhu Di mengenali Islam. Baginda sangat menghargai umat Islam sehinggakan telah mengarang sajak untuk memuji Rasulullah.

“Sejak terciptanya alam ini,

Tuhan telah mengangkat seorang pemuda beriman

lagi berakhlak mulia,

Dari barat dia dilahirkan

Menerima kitab suci wahyu ilahi

Kitab terhimpun 30 juzuk

Buat panduan sekalian makhluk

Dialah raja sekalian raja

Penghulu sekalian nabi

Dengan bimbingan Yang Maha Mulia

Dipertahankan negara tercinta

Dengan lima waktu tunaikan solat

Dalam diam memohon rahmat

Hatinya lurus menghadap Allah

Sang miskin diangkat darjat

Maka tersirna segala sengsara

Dengan melihat disebalik cahaya

Memanggil seluruh jiwa dan roh

Untuk meninggalkan segala kesalahan

Membawa rahmat sekalian alam

Menyingkap rahsia agung nan silam

Memadam segala kejahatan

Itulah agama yang suci penuh kebenaran

Muhammad

Yang Mulia lagi Terhormat”

Maharaja Yongle bukanlah satu-satunya Maharaja China yang kagum dengan Islam. Dalam catatan pengembaran Sulaiman at Tajir dan Abu Zaid As Sirafi  yang bertajuk Rihlatus Sirafi : catatan pengembaraan di Alam Melayu, China, India dan Afrika ada memuatkan kisah mengenai seorang suku Quraisy yang bernama Ibn Wahab yang bercakap dengan Maharaja China mengenai Nabi umat Islam seperti Nabi Nuh, Nabi Musa, Nabi Isa dan Nabi Muhammad bahkan Maharaja China tersebut dikatakan menyimpan gambar nabi-nabi tersebut.

RUJUKAN:

Ann Wan Seng. 2008. Rahsia Islam di China : Gemilang di Sebalik Tembok Besar. Batu Caves: PTS Islamika

Chong Kok Hoong, Muhammad Suhail Ahmad dan Abdul Hakim Shahbuddin. 2019. Laksamana Zheng He : Teladan Merentasi Zaman. Kuala Lumpur : GPTD

Sulaiman At Tahir dan Abu Zaid As Sirafi ( pent Arsyad Mokhtar ). 2017. Rihlatus Sirafi : catatan pengembaraan di Alam Melayu, China, India dan Afrika. Pulau Pinang : Baytul Hikma


Mahasiswa Biar Setara Cerdik Ilmu Dengan Adabnya

Mahasiswa menurut Kamus Dewan Bahasa dan Pustaka (DBP) Edisi ke-4 bererti penuntut (pelajar) di universiti. Namun jika diteliti secara harfiah, sebenarnya perkataan mahasiswa terdiri daripada dua suku kata. ‘Maha’ yang membawa maksud besar dan berkuasa, dan ‘siswa’ yang merujuk kepada sekelompok pelajar atau penuntut di institusi pengajian tinggi. Maka ia dilihat sebagai satu “kelompok” yang bukan sahaja mulia disebabkan kesempatan peluang untuk menuntut di institusi pengajian tinggi tetapi turut mempunyai kuasa mobilisasi massa berpaksikan kapasiti intelektual minda yang dimiliki oleh mereka.

Kalau direnung semula sejarah gerakan mahasiswa di Malaysia ia tidaklah terhad di kampus atau di bilik kuliah semata-mata. Namun, kemampuan untuk berinteraksi dan bergaul dengan masyarakat sekeliling sangatlah dituntut supaya sentiasa cakna dengan apa yang berlaku di sekelilingnya. Amat malang jika kehidupan seseorang mahasiswa itu seperti kera sumbang atau seperti katak di bawah tempurung sedangkan media sosial telah bergerak pantas melangkaui fikiran kita.

Kita sebagai mahasiswa di era Malaysia Baru wajar menjadikan idola Ummah kita iaitu ar- Rasul sebagai panduan utama kita. Oleh itu, jika terdapat sesuatu kejanggalan dalam masyarakat kita yang merobek kehidupan bermasyarakat serta tuntutan-Nya, dengan kekuatan intelektual yang ada serta kebebasan bersuara yang diperuntukkan maka menjadi tanggungjawab kita untuk mengislahkannya sehingga menjadi perubahan positif.

Seterusnya, mahasiswa masa kini perlu menjadi benteng hadapan dalam mempertahankan hak hak agama serta bangsa kerana sudah maklum bahawa kita semua bakal memimpin tanah air tercinta ini sekaligus menjadi wadah untuk mahasiswa membuktikan jati diri serta perjuangan yang dimiliki sejak di alam menara gading. Kadang perlakuan mahasiswa di era sekarang agak melampau dek kerana terlalu mementingkan kebebasan bersuara sehingga menampakkan kebiadapan terhadap pengurusan universiti.

Baru baru ini, Malaysia dikejutkan dengan keberanian beberapa pimpinan mahasiswa bukan Melayu yang amat lantang dan vokal dalam membangkitkan isu isu yang agak sensitif seakan mahu menjolok sarang tebuan dengan cuba menganggu gugat keharmonian yang sedang kita nikmati sekarang. Mahasiswa Universiti Awam khususnya di universiti yang terkenal dengan kilang anak watan yang hebat sepatutnya bertindak matang dan bersikap rasional atas sesuatu isu. Sebagai pimpinan mahasiswa, mereka sepatutnya menjadi orang tengah dalam memastikan kedamaian negara dan perpaduan kaum dapat dieratkan bukannya kelakuan jelek yang menunggang istilah kebebasan bersuara tetapi mencalarkan imej baik universiti itu sendiri. Semua rakyat Malaysia khususnya mahasiswa yang mempunyai daya intelektual yang tinggi sewajibnya menghormati Perlembagaan sebagai panduan beretika agar mahasiswa berbicara dengan berhemah serta berakhlak dalam mengulas sesuatu isu yang berbangkit.

Jelaslah, ilmu yang diperoleh oleh mahasiswa wajar dimanfaatkan sebaiknya untuk menjadi seorang mahasiswa yang berwibawa serta holisitik. Sememangnya mahasiswa merasakan kerajaan Pakatan Harapan ini bersifat bebas maka digunakan alasan sebegitu untuk memanifestasikan ketidakpuashatian dengan kaedah yang cukup tidak matang. Mahasiswa jika mahu menjadi “rebel” sekalipun biarlah kena dengan gayanya seperti turun di jalan raya bukan di platform istiadat konvokesyen yang penuh dengan adat rasminya. Kadang ilmu yang ada perlulah diring dengan adab dan akhlak yang cantik agar ia menjadi kosmetik kepada mahasiswa yang kompeten.

Tegasnya, benar rasis itu tidak dibenarkan untuk dibawa masuk ke menara gading namun strategi penentangan biarlah cerdik setara dengan ilmu yang dibelajar dari bilik kuliah, para pensyarah dan aktiviti sekeliling. Mahasiswa zaman kini gemar melakukan sesuatu yang luar  dari kebiasaan. Namun, biarlah berpandukan adab dan moral agar masyarakat luar tidak memandang remeh tentang peranan mahasiswa. Peranan media patutnya dimanfaatkan sekaligus menjadi senjata utama dalam mengulas sesuatu isu selaras dengan kebijaksanaan mahasiswa.

Akhir kalam, zaman mahasiswa adalah zaman kita membina fikrah dan idea bagi merangsang idea idea segar supaya pembinaan sebuah negara bangsa dapat dikecapi, Diharapkan mahasiswa tanpa mengira warna kulit dan latar belakang fahaman politik usahlah membutakan mata serta hati tentang budaya dan tatatusila agar tiada lagi peristiwa kurang adab yang mencalarkan imej mahasiswa serta memalukan Universiti.Artikel sumbangan Abrar Sadiq untuk The Patriots.


PKPB: Hayati Kisah Nabi Sulaiman Dan Sang Semut

Dan sesungguhnya Kami telah memberi ilmu kepada Daud dan Sulaiman, dan keduanya mengucapkan, “Segala puji bagi Allah yang melebihkan kami dari kebanyakan hamba-hamba-Nya yang beriman.” Dan Sulaiman telah mewarisi Daud, dan dia berkata, “Hai manusia, kami telah diberi pengertian tentang suara burung dan kami diberi segala sesuatu. Sesungguhnya (semua) itu benar-benar suatu kurniaan yang nyata.” (An-Naml: 15-16).

Betapa besarnya anugerah yang diberikan oleh Allah kepada Nabi Sulaiman As yang merupakan anak kepada Nabi Daud As namun tetap juga mereka menjadi hamba yang bersyukur. Bahkan kekuasaan, kedudukan dan kerajaan Nabi Sulaiman adalah yang paling terlengkap sehingga  meliputi manusia, haiwan dan jin.

Kata Ibnu Kathir bahawa Nabi Sulaiman memahami dan mempunyai kelebihan berutur dengan segala burung dan haiwan yang belum pernah diberikan kepada seorang manusia pun sepanjang yang kita ketahui melalui berita yang disampaikan oleh Allah dan Rasul-Nya. Manakala menurutnya lagi, Allah telah mengajarkan kepada Nabi Sulaiman mengenai dialog dan percakapan burung-burung di udara dan ucapan haiwan-haiwan sesuai dengan perbezaan jenisnya.

Kemudian dipimpin bala tenteranya yang luar biasa hebat oleh baginda sendiri dikelilingi manusia manakala jin dan haiwan dalam barisan tersendiri. Burung-burung pula terbang di atas langit sehingga jika keadaan panas maka mereka akan menaungi dengan melebarkan sayap mereka.

Ibnu Kathir meriwayatkan daripada Mujahid bahawa setiap golongan mempunyai komandan atau ketua masing-masing sebagai petunjuk agar tidak saling mendahului. Sayyid Qutb menyebut bahawa bala tentera Nabi Sulaiman meneruskan perjalanannya dalam barisan yang teratur rapi dalam keadaan barisan pertama bersambung-sambung hingga barisan terakhir. Mereka berjalan dalam barisan yang kuat dengan derap langkah kaki yang sama sehinggalah tiba di sebuah lembah yang banyak semut dikenali sebagai wadi al-naml.

Tatkala inilah, semut tersebut menyeru kepada semut yang lainnya dan didengari oleh Nabi Sulaiman As. Firman Allah:

“(Maralah angkatan itu) hingga apabila mereka sampai ke “Waadin-Naml”, berkatalah seekor semut: “Wahai sekalian semut, masuklah ke sarang kamu masing-masing, jangan Sulaiman dan tenteranya memijak serta membinasakan kamu, sedang mereka tidak menyedari”.

Ibnu Kathir berkata di dalam tafsirnya bahawa semut itu bimbang dan takut sekiranya dirinya dan semut-semut yang lain dipijak oleh bala tentera Nabi Sulaiman As. Maka oleh sebab itulah, seekor semut menyeru rakan-rakannya untuk kembali ke dalam sarang kerana mereka yang kecil itu tidak akan disedari oleh bala tentera yang begitu besar.

Menurut  Dato’ Dr  Haron  Din,  komunikasi  antara  semut tersebut adalah dalam bentuk percakapan kerana istilah “berkata” itu merujuk kepada perkataan  “qaala” yakni komunikasi dalam  bentuk pertuturan  dan  bukanlah isyarat. Ini hanya dapat difahami oleh Nabi Sulaiman As yang dianugerahkan kebolehan untuk memahami pertuturan semut malah haiwan-haiwan lain juga sebagai mukjizat kepadanya.

Maka perasaan kagum mula menyapa dalam diri Nabi Sulaiman lantas tersenyum terhadap keprihatinan dan peringatan semut itu kepada kawan-kawannya. Malahan baginda juga merasa gembira dengan kurniaan Allah yang dimilikinya iaitu dapat memahami maksud bahasa semut itu lalu berdoa. Firman Nya:

“Maka tersenyumlah Nabi Sulaiman mendengar kata-kata semut itu, dan berdoa dengan berkata:” Wahai Tuhanku, ilhamkanlah daku supaya tetap bersyukur akan nikmatMu yang Engkau kurniakan kepadaku dan kepada ibu bapaku, dan supaya aku tetap mengerjakan amal soleh yang Engkau redai dan masukkanlah aku dengan limpah rahmatMu  dalam kumpulan hamba-hambaMu yang soleh”.

Inilah suatu pelajaran sejarah yang perlu dijadikan pengajaran dalam kehidupan bermasyarakat. Menjadi ibrah buat orang berakal agar dapat memahami keadaan makhluk yang sekecil semut ini pun mereka bersama dalam mengamankan dan melindungi antara satu sama lain daripada diinjak oleh bala tentera.

Maka dalam keadaan PKPB lantaran Virus Covid-19 yang masih wujud di negara kita, amatlah disarankan agar kita kekal di dalam rumah seperti mana perlakuan semut itu menyeru kaumnya untuk kembali ke dalam sarang bagi menyelamatkan diri.

Tetaplah di rumah bersama keluarga sehingga berakhirnya ujian ini jika tiada urusan mustahak dan penting di luar kerana kelonggaran ini bukanlah bermakna perayaan selagi musuh durjana bernama korona belum dilenyapkan.

RUJUKAN:

Abu Fida Ismail Ibn Umar Ibn Kathir, Qisas Al-Anbiya.

Abu Fida Ismail Ibn Umar Ibn Kathir ,Tafsir Ibnu Kathir.

Sayyid Qutb, Tafsir Fi Zilalil Quran.


Kitō Aya: Catatan Seribu Tangisan

“1 Liter of Tears” ataupun tajuk asalnya, “ichi rittoru no namida (1リットルの涙) adalah merupakan tajuk drama yang pernah ditayangkan di Jepun. Di sana, drama tersebut ditayangkan pada 11 Oktober 2005 sehingga 20 Disember 2005 di saluran Fuji Television.

Malaysia adalah antara negara luar yang berpeluang untuk menayangkan drama tersebut. Tidak silap penulis, drama tersebut pernah ditayangkan pada 4 Ogos 2007 sehingga 20 Oktober 2007 di saluran 8TV.

Secara ringkasnya, drama tersebut mengisahkan tentang seorang remaja perempuan berusia 15 tahun yang bernama Ikeuchi Aya. Beliau telah disahkan menghidapi sejenis penyakit yang bernama “Spinocerebellar Ataxia (SCA)”.

Tahukah anda, watak Ikeuchi Aya lakonan Sawajiri Erika itu merupakan adaptasi daripada kisah sebenar? Watak “Ikeuchi Aya” dalam drama tersebut adalah diilhamkan daripada kisah Kitō Aya. Persoalannya, siapakah beliau?

SIAPAKAH ITU KITŌ AYA?

Kitō Aya adalah seorang remaja perempuan yang biasa. Beliau dilahirkan pada 19 Julai 1962 di wilayah Toyohashi, Jepun. Beliau adalah anak sulung daripada lima adik-beradik. Ibu bapanya iaitu Kitō Mizuno dan Kitō masing-masing bekerja sebagai pekerja pejabat dan jururawat.

Gejala aneh yang dihadapi Aya ketika berusia 15 tahun telah menarik perhatian ibunya, . Di hospital, doktor telah mengesahkan anaknya telah menghidapi penyakit “Spinocerebellar Ataxia (SCA)” ataupun dalam Bahasa Jepun, “Sekisuishōnōhenseishō (脊髄小脳変性症)”.

SCA adalah sejenis penyakit keturunan yang disebabkan oleh kemerosotan fungsi pada kawasan Cerebellum. Kawasan yang terletak di bahagian bawah belakang otak itu berfungsi untuk melaras pergerakan tubuh.

KETIKA BERUMUR 14 TAHUN

Aya telah mula menulis diari ketika umur 14 tahun. Berdasarkan diarinya, beliau diuji dengan pemergian anjing peliharaannya, Mary akibat digigit anjing jirannya yang garang, Tiger. Akhirnya, Aya meneruskan kehidupannya.

Selain itu, diari beliau ada menyebut yang ibu bapanya ketika itu masing-masing berumur 41 dan 40 tahun. Adiknya iaitu Ako, Hiroki, Kentaro dan Rika pula masing-masing berumur 13 tahun, 12 tahun, 11 tahun dan 2 bulan.

KETIKA BERUMUR 15 TAHUN

Aya mengalami penurunan berat badan. Beliau menganggap keadaan tersebut berpunca daripada mengelak waktu makan untuk menyiapkan kerja sekolahnya.

Ketika hendak pergi ke sekolah dalam keadaan hujan, secara tiba-tiba Aya terjatuh. Jarak dari rumahnya ke tempat dia terjatuh adalah 100 meter. Dagunya luka akibat terjatuh di jalanraya.

Kemudiannya, Aya pulang ke rumah dalam keadaan menangis. Dengan kadar segera, ibunya membawa Aya ke hospital. Di hospital yang terletak di wilayah Nagoya, Aya menjalani Imbasan CT.

KETIKA BERUMUR 16 TAHUN

Ibu bapanya membelikan Aya sebuah kerusi roda elektrik. Kerusi tersebut mampu bergerak selaju 5 kilometer sejam. Kelajuan tersebut adalah seperti orang yang berjalan biasa.

Aya cuba duduk di atas kerusi roda tersebut lalu berjalan apabila menolak sedikit butangnya. Beliau menangis kegembiraan kerana dapat keluar dengan bebas setelah sekian lama.

KETIKA BERUMUR 17 TAHUN

Kesemua ahli keluarganya memberi sebentuk hadiah kepada Aya sempena Hari Lahir ke-17. Kesemua hadiah adalah bertujuan untuk meringankan bebannya.

Ibu bapa Aya menghadiahkan buku nota dan set huruf. Adik-adiknya iaitu Ako, Hiroki dan Kentaro nasing-masing menghadiahkan jam pasir, pen dan buku bertajuk “Orang Putih, Orang Kuning” yang ditulis oleh Endo Shusaku.

Pada tahun itu, Aya telah mula sukar bergerak ke merata tempat walaupun dengan memakai kerusi roda.

KETIKA BERUMUR 18 TAHUN

Aya terjatuh di dalam bilik mandi. Ibunya yang bergegas ke bilik mandi terkejut kerana ternampak darah dan air panas yang mengalir. Aya diapit ibunya dengan bantuan Ako.

Aya telah mengalami kecederaan parah di bahagian punggungnya. Di hospital, beliau telah menerima dua jahitan. Dia perlu berada di hospital sehingga jam 9 malam.

Aya yang terbaring di atas katil ternampak ibunya yang sedang sibuk membahagikan ubat-ubatan mengikut dos yang ditetapkan.

KETIKA BERUMUR 19 TAHUN

Makan, menggosok gigi, pergi tandas dan tidur. Itulah aktiviti sehariannya. Aktiviti tersebut dilakukan pada setiap hari.

Jika tidak, Aya akan melakukan latihan kendiri untuk memperlambatkan komplilasi SCA iaitu menjadi lumpuh dan bisu. Antara latihan tersebut adalah meniup harmonika, membaca buku dan berdiri.

KETIKA BERUMUR 20 TAHUN

Ibunya, membelikan kek untuk ahli keluarganya. Namun Aya tiada tenaga untuk memakannya. Untuk merajinkan dirinya, Aya merancang membuat untuk “sit up” sebanyak beberapa kali. Beliau hanya berjaya buat sebanyak satu kali.

Sama ada ibunya, ataupun adiknya, Ako membantu Aya untuk ke tandas. Mereka menarik seluar Aya lalu mendudukkannya ke atas mangkuk tandas. Mereka menunggu di luar apabila Aya menyelesaikan segala urusannya.

Pada suatu hari, Aya ditemui tidak sedarkan diri di dalam tandas. Tekanan Darahnya rendah.

KETIKA BERUMUR 21 TAHUN

Diari ini ditulis oleh ibunya, Kitō Shioka. Kitō Shioka bergegas ke hospital. Doktor memberitahu yang Aya bernafas dalam keadaan sedu. Aya tidak mampu mengeluarkan kahak di dalam kerongkongnya.

Setiap kali Aya mengalami demam ataupun tercekik semasa makan, tahap kesihatannya akan bertambah merosot.

BOLEHKAH SAYA BERKAHWIN?

Aya menerima rawatan di hospital di wilayah Nagoya. Di wad 4A, Aya dikelilingi oleh ramai pesakit dari seluruh negara. Ada yang terlantar di katil, pergi ke tandas dengan kerusi roda. Persoalan timbul sama ada akan menjadi seperti pesakit itu

Aya bertanyakan soalan kepada doktor sama ada dia boleh berkahwin. Aya menerima jawapan yang menyayat hati. Hal ini kerana, beliau perlu mencari orang yang memahami keadaan dirinya.

Seorang pelajar perubatan yang merangkap “crushnya” tidak lagi melawatnya. Aya beranggapan dia terlalu sibuk. Kemudian, Aya meneruskan rehabilitasinya.

Pada penghujung hari di hospital, Aya mengalami tekanan darah rendah. Setiap kali bangun, dia akan berasa mual dan pening kepala.

Salah seorang pesakit di dalam wad yang sama telah pergi untuk selamanya. Aya berasa murung selama beberapa hari lalu kembali ceria.

KETIKA BERUMUR 25 TAHUN 10 BULAN

Diari ini ditulis oleh ibunya, Shioka.

Aya secara tiba-tiba telah koma. Beliau tidak lagi bernafas. Namun, nadinya masih berdenyut. Alat Bantuan Pernafasan dipasang pada diri Aya untuk meneruskan hidup.

Pada masa itu, Aya ditemani oleh ibu bapanya dan kesemua adik-beradiknya. Mereka hanya mampu melihat sahaja. Tidak dapar berbuat apa-apa.

Ibunya teringat akan kata-kata Aya sebelum koma. Aya ingin tidur di atas permaidani bunga sambil mendengar muzik kegemarannya.

Tekanan darahnya mula menurun dan degupan jantungnya semakin perlahan. Tanda riak pada mesin hospital menunjukkan garisan mendatar. Doktor telah mengesahkan yang Kitō Aya telah pergi untuk selamanya.

Pemergiannya dicatat pada jam 12.55 tengah malam pada tarikh 23hb Mei 1988.

AKHIR KATA

Kesimpulannya, itu adalah kisah kehidupan Kitō Aya (1962-1988) secara ringkas berdasarkan catatan diari. Sejak umur 14 tahun, beliau sentiasa menulis diarinya sehingga dia tidak lagi mampu memegang pennya.

Perkataan “Arigatou” yang bermaksud “terima kasih” adalah perkataan terakhir yang ditulisnya sebelum lumpuh sepenuhnya akibat penyakit ini.

Sebelum penulis mengakhiri artikel ini, penulis nak mengatakan yang watak “Asou Haruto” dalam 1 Liter of Tears tidak wujud dalam hidup Kitō Aya.

RUJUKAN:

1 Litre of Tears. Dicapai pada 19 Mei 2020 dari https://m.imdb.com/title/tt1370332/

Spinocerebellar Ataxia. Dicapai pada 19hb Mei 2020 dari https://rarediseases.info.nih.gov/diseases/10748/spinocerebellar-ataxia

The Story of Aya Kito – a Japanese girl who shed 1 litre of tears. Dicapai pada 19hb Mei 2020 dari https://www.thefreakyreader.com/post/the-story-of-aya-kito-a-japanese-girl-who-shed-1-litre-of-tears

“The Complete Diary of Aya – 1 Liter of Tears.”. Dicapai pada 19hb Mei 2020 http://morethanapic.blogspot.com/2012/07/aya-kito-and-her-diary-english.html?m=1


Macau Scam: Penipuan Licik Yang Menyusahkan Rakyat

Sebut saja skim penipuan, kita sudah terbayang nama skim cepat kaya, skim Pak Man Telo atau skim piramid. Skim sebegini selalunya menawarkan peluang cepat kaya kepada peserta dengan tukaran wang mencecah ratusan atau ribuan ringgit tetapi berakhir dengan kerugian. Kini, satu lagi skim penipuan timbul di Malaysia iaitu skim penipuan Macau atau Macau Scam.

Orang mungkin anggap skim sebegini sebagai satu lagi skim penipuan biasa. Tetapi Suruhanjaya Pencegahan Rasuah Malaysia (SPRM) mendedahkan baru-baru ini sindiket ini ‘mencuci’ ratusan juta ringgit yang diraih daripada kegiatan penipuan mereka menerusi perniagaan yang diusahakan selebriti terkenal tempatan.

Sumber enggan dikenali mendedahkan dalang utama sindiket berkenaan dipercayai warga China, tetapi menggunakan ‘ejen’ di Malaysia untuk menguruskan ‘pelaburan’ termasuk mencari perniagaan berpotensi sebagai platform ‘pembersihan’ wang hasil penipuan.

Sindiket terbabit menjadikan Malaysia sebagai pangkalan operasi atau pusat panggilan kegiatan haram berkenaan dengan menyasarkan mangsa di China dan Taiwan.

“Ejen sindiket akan mendekati selebriti tanah air dan menyatakan minat melabur dalam perniagaan atau menyuntik modal untuk selebriti berkenaan memulakan perniagaan,” kata sumber berkenaan, semalam. Kegiatan itu bagaimanapun berjaya dihidu pihak berkuasa yang menahan beberapa individu disyaki ada kaitan dengan jenayah berkenaan untuk siasatan.

Jadi secara ringkas, apa itu Macau Scam? Macau Scam ialah sindiket penipuan telekomunikasi yang memperdaya mangsa dengan panggilan palsu dan ada ketikanya boleh mengakibatkan kerugian sehingga berjuta ringgit.

Skim penipuan ini didalangi oleh didalangi sindiket penipuan Taiwan dan China yang menggunakan talian antarabangsa dari Hong Kong dan tempatan.

Ketua Komunikasi Korporat Polis Diraja Malaysia (PDRM) Urus Setia KPN, Datuk Asmawati Ahmad berkata, sindiket ini beroperasi dengan cara menawarkan cabuan bertuah, tipu culik dan minta wang tebusan, spoofing pegawai polis atau agensi kerajaan serta pegawai bank negara atau bank komersial. Bagi mengelak identiti dan lokasi mereka diketahui, sindiket ini menggunakan teknik ‘spoofing’.

‘Spoofing’ ialah teknik di mana pemanggil berkomunikasi menggunakan platform Voice Over Internet Protocol (VoIP) bagi membolehkan pemanggil meletakkan sebarang nombor telefon untuk memperdaya pemenerima bahawa pemanggil adalah dari nombor.

Modus operandi sindiket seperti:

Mangsa menerima panggilan telefon yang mendakwa mangsa telah memenangi pertandingan cabutan bertuah bernilai jutaan dolar dari syarikat Hong Kong dan Macau. Pemanggil kemudiannya memberikan nombor telefon untuk dihubungi sekiranya pengadu mahu menuntut hadiah berkenaan.

Setelah bersetuju, pengadu dikehendaki membayar cukai dan insuran dengan cara memasukkan wang ke dalam akaun tertentu bagi menuntut hadiah tersebut. Tetapi setelah transaksi selesai, pemanggil gagal dihubungi dan wang hadiah yang dijanjikan tidak diterima.

Pengadu menerima pangilan telefon daripada individu yang mengaku sebagai pegawai mahkamah/polis dan mendakwa bahawa pengadu terlibat dalam kegiatan haram (seperti ah long, kongsi gelap dan pengedaran d4d4h).

Mangsa kemudiannya diminta untuk memindahkan wang dari akaunnya ke dalam akaun tertentu, kononnya bagi mengelakkan akaun mangsa dibekukan oleh pihak berkuasa.

Mangsa menerima panggilan daripada seseorang yang mengaku sebagai pegawai bank, dengan dakwaan bahawa mangsa gagal membuat bayaran kad kredit. Pengadu kemudiannya diarah untuk menghubungi seseorang kononnya dari Bank Negara Malaysia (BNM) bagi mengelakkan nama disenarai hitam atau akaun bank dibekukan.

Mangsa akhirnya diperdaya untuk membuat pemindahan wang ke nombor akaun tertentu melalui perbankan secara dalam talian atau melalui mesin deposit tunai (CDM).

Mangsa menerima panggilan telefon daripada seseorang yang mendakwa anak atau saudaranya diculik. Mangsa diperdaya untuk memindahkan wang tebusan ke nombor akaun pihak ketiga yang diberikan oleh pemanggil.

Terdapat variasi helah dan taktik lain yang digunakan oleh ahli-ahli sindiket untuk memperdayakan mangsa. Ini termasuklah dakwaan langgar lari dan gagal membayar hutang pinjaman bank / institusi kewangan.

Justeru, apa yang patut dilakukan sekiranya berdepan situasi-situasi sebegini? Berikut panduan yang disediakan oleh PDRM:

– Sentiasa berwaspada dan tidak mudah terpedaya dengan muslihat atau tipu helah pihak-pihak tertentu;

– Jangan sesekali panik dan mengikut arahan yang diberikan oleh pemanggil, tanpa terlebih dahulu menghubungi pihak polis atau institusi kewangan terbabit;

– Jangan hubungi semula nombor telefon yang anda terima. sebaliknya dapatkan nombor telefon rasmi syarikat, organisasi atau institusi terbabit untuk pengesahan lanjut;

– Jangan dedahkan nombor akaun bank, nombor kad ATM atau kad kredit anda kepada orang yang tidak dikenali, dan;

– Layari portal rasmi Bank Negara Malaysia (BNM) untuk mendapatkan maklumat dan nasihat terkini berhubung penipuan kewangan seperti ini.

Berikutan pendedahan bagaimana skim penipuan ini berleluasa, ramai mahukan BNM memperketatkan syarat ke atas individu yang mahu membuka akaun bank. Perkara ini dinyatakan Timbalan Menteri Dalam Negeri I, Datuk Seri Ismail Mohamed Said semasa di Dewan Negara baru-baru ini.

Pihak Kementerian Dalam Negeri juga berharap syarikat telekomunikasi bekerjasama menyalurkan segera identiti dan maklumat pemilik akaun melibatkan pemanggil yang melakukan jenayah penipuan.

Beliau berkata, “Kita selalu hadapi masalah identiti pemanggil kerana menggunakan nombor telefon didaftarkan di negara kita atau luar negara dan pemiliknya tidak dapat dikenal pasti. Kedua, mereka ini selalu berhubung melalui internet dan VoIP sehingga sukar dikenal pasti. Perkara ini dalam perhatian serius PDRM kerana jenayah penipuan semakin meningkat, pastinya melibatkan dan menjejaskan sedikit sebanyak ekonomi negara kita,”

RUJUKAN:

Rahman, Abdul Hakim. (2020). Macau Scam: Baca ini kalau tak nak ditipu!. Astro Awani. https://www.astroawani.com/berita-malaysia/macau-scam-baca-ini-kalau-tak-nak-ditipu-159882

Bernama. (2020). BNM diminta memperketat syarat buka akaun bank. Astro Awani. https://www.astroawani.com/berita-malaysia/bnm-diminta-memperketat-syarat-buka-akaun-bank-257867

Affendy Razali, Safeek. (2020). SPRM siasat sindiket disyaki ‘cuci’ ratusan juta ringgit. Berita Harian. https://www.bharian.com.my/berita/nasional/2020/10/737909/sprm-siasat-sindiket-disyaki-cuci-ratusan-juta-ringgit


Pengepungan Baghdad: Babak Hitam Dalam Sejarah Umat Islam

Di luar goyang di dalam goncang
Belum berperang Monggol dah menang
Baghdad yang tercinta bagaikan bunga pudar serinya
Sinar tamadun bagaikan api disiram hujan
Tinggalkan bara menanti percik batu dilaga

Di atas ialah petikan lirik daripada lagu kumpulan XPDC yang bertajuk “Monggol Dah Pulang” yang menceritakan kepada kita serba sedikit tentang babak hitam yang berlaku dalam sejarah Islam di mana ianya melibatkan Pengepungan kota Baghdad yang berlaku pada tahun 1258 Masihi, bermula pada 29 Januari hingga tamat pada 10 Februari pada tahun 1258 Masihi.

Berikut ialah analisis kekuatan kedua-dua belah pihak:

• Empayar Monggol (kerjasama dengan Kerajaan Armenia Cilicia, Kerajaan Georgia dan juga Kerajaan Antioch)

– Jeneral/Pemimpim: Hulagu Khan, Arghun Aqa, Baiju, Buqa-Temur, Sunitai, Ktabuqa dan Koke Illge.

– 40 ribu askar Monggol yang majoritinya terdiri daripada askar berkuda

– 12 ribu orang tentera berkuda Armenia

– 40 ribu orang tentera pejalan kaki Armenia

– Askar pejalan kaki Georgia

– 1000 orang juterera pakar artileri

– Askar Turki dan Parsi

– Kiranya gabungan tentera Monggol dan sekutunya berjumlah sekitar 120-150 ribu orang. Ada yang berpendapat mencecah sehingga 200 ribu orang.

• Khalifah Bani Abbasiyah

– Jeneral/Pemimpin: Khalifah Al-Musta’sim. Mujaheduddin, Sulaiman Shah, Qarasunqur dan juga Al-Ashraf Musa daripada Kesultanan Ayyubi di Mesir.

– Memiliki lebih kurang 50 ribu orang tentera.

Jadi kita sudah mengetahui akan jumlah askar yang dimiliki oleh kedua-dua belah pihak? Maka sekarang ialah waktu untuk kita terus melompat kepada analisis akan kedua-dua pertempuran yang pengakhirannya diketahui oleh kita semua. Tiada spoiler lagi antara kita.

Mongke Khan, pemerintah Monggol ketika itu dikatakan mahu menguatkan lagi cengkamannya ke atas wilayah di sekitar Iran, Mesopotamia, dan Syria yang ketika itu di bawah tamadun Islam. Maka Mongke telah mengarahkan adiknya Hulagu Khan untuk memimpin ekpedisi ke beberapa buah negara kota Muslim di sekitar kawasan yang disebutkan di atas termasuklah wilayah khilifah Abbasiyah ketika itu, meminta khalifah Abbasiyah tunduk kepada Hulagu, dalam masa yang sama membantu Hulagu memerangi negara-negara kota kecil Syiah Ismailiyah di sekitar Iran. Namun, Khalifah Al-Mutasim ketika itu menolak tawaran daripada Hulagu.

Dicatatkan terasa terhina dengan penolakan Al-Musta’sim ini, maka Hulagu Khan pun mengumpulkan bala askar dari bangsa Monggol sendiri dan juga kerajaan-kerajaan yang telah tunduk awal kepada kekuasaan Monggol. Berikut ialah petikan surat balasan Khalifah Al-Musta’sim kepada Hulagu Khan.

“Anda boleh datang dengan strategi, tentera, dan jerat, tetapi bagaimana anda hendak menangkap bintang? Adakah putera [Hulagu] tidak tahu bahawa dari timur ke barat, dari raja ke pengemis, dari tua ke muda, semua orang yang takut akan Allah dan kami semua antara ialah hamba ALLAH yang ditakuti itu?”

Namun terlebih dahulu, perlu diketahui bahawa kemampuan Hulagu Khan berbuat begini adalah kerana diberi kuasa penuh oleh Mongke untuk mentadbir sebuah tanah jajahan Monggol iaitu Ilkhanate (Ilkhanan) yang meliputi wilayah Parsi, Pakistan dan Afghanistan. Kerajaan-kerajaan yang membuat pakatan dengan Monggol memang mempunyai sejarah hitam permusuhan dengan Khalifah Abbasiyah. Sebagai contoh, Kerajaan Georgia masih menyimpan dendam apabila Tblisi (Tifilis), pusat pemerintahan Georgia ketika itu pernah dijarah oleh tentera Khalifah Abbasiyah.

Kempen pertama Hulagu Khan ketika dalam perjalanan ke arah Baghdad ialah menghapuskan sisa-sisa kerajaan Khawarizmi yang masih tinggal, sebelum terus menyasarkan kumpulan Assassin (Hasyasyin) yang berfahaman Syiah Ismailiyah yang diketuai oleh Imam Ala al-Din Muhammad yang sebelum itu cuba membunuh Mongke dan juga rakan Hulagu iaitu Kitbuqa namun berhasil dengan kegagalan sahaja. Maka diceritakan bahawa Monggol telah berjaya menangkap Imam Rukn Al-Dun Khurshah yang mewarisi jawatan ketua organisasi Assassins itu. Selepas berjaya mengalahkan organisasi Assassins ini, maka Hulagu terus mara ke arah Baghdad.

Sampai sahaja di Baghdad, Hulagu meminta Khalifah Al-Musta’sim agar menyerah kalah dan kota Baghdad dapat ditawan dengan mudah tanpa ada penumpahan darah yang banyak. Namun atas nasihat beberapa orang penasihatnya, mereka menyuruh khalifah Al-Mustasim untuk bertahan dan percaya kalau kota Baghdad diserang oleh musuh, maka seluruh dunia Islam akan datang ke Baghdad membantu.

Namun malangnya… apa yang diharapkan tidak berlaku. Ketika itu, dunia Islam sedang sibuk bersengketa antara satu sama lain, tamak demi takhta dan kuasa. Baghdad dibiarkan terkontang kanting menghadapi gempuran pakatan Monggol-Kristian yang berjumlah ratusan ribu itu. Penolakan oleh khalifah Al-Muta’sim telah membuatkan Hulagu menjadi benar-benar marah lalu berikrar kalau Baghdad berjaya ditawan, maka kota itu akan dihancurkan sampai ke titisan darah yang terakhir.

Diceritakan bahawa Hulagu Khan telah membahagikan jumlah askarnya yang berjumlah ratusan ribu kepada beberapa bahagian yang kecil dan berpecah dan menyerang dari pelbagai arah, membuatkan pasukan tentera Abbasiyah keliru dari mana Monggol akan datang. Namun ditakdirkan bahawa pada 11 Januari, askar yang dipimpin oleh seorang jeneral Abbasiyah iaitu Dawatdar telah terserempak dengan sebuah pasukan Monggol dan bertempur dengan mereka. Mongol berjaya dikalahkan dalam satu pertempuran kecil.

Namun Dawatdar pula menyangka bahawa itu ialah pasukan utama Monggol lalu selepas memenangi pertempuran kecil, dia telah menghantarkan surat kepada Khalifah dengan mendakwa bahawa dia telah berjaya mengalahkan pasukan Monggol tanpa mengetahui realiti sebenarnya.

Dicatatkan bahawa pada waktu malam itu, pasukan Dawatdar telah berpesta kerana meraikan kemenangan palsu mereka. Pasukan Monggol yang telah menyelinap disekitar pasukan Dawatdar dan mula menghancurkan daik atau tanggul, sejenis dinding yang dibina di tebing sungai untuk mengelakkan banjir dan telah menyumbatkan setiap terusan bagi mewujudkan suasana banjir. Bangun sahaja dari tidur pada waktu pagi, tentera Dawatdar mendapati bahawa mereka dikelilingi dek air bah yang semakin menaik.

Lalu ketika inilah pasukan Monggol menyerang pasukan Dawatdar. Dicatatkan dalam serangan ini, 12 ribu orang tentera Dawatdar terkorban sama ada pada melalui pedang Monggol, ataupun kerana kelemasan dibalun air bah. Hanya tiga orang askar sahaja yang hidup termasuk Dawatdar sendiri yang sempat lari ke Baghdad dan Hulagu Khan dicatatkan meneruskan kemaraan tentera Monggol. Kali ini, tiada satu pun tentera Abbasiyah yang menghalang kemaraan Hulagu.

Dicatatkan juga terdapat lebih kurang 10 ribu orang pelarian sedang menuju ke Baghdad, sekaligus menambahkan mimpi ngeri buat Baghdad. Bayangkan bekalan makanan yang ada untuk menampung perajuit yang sedang mempertahankan kota terpaksa diagihkan kepada pelarian yang mahu lari dari amukan menggila tentera Monggol.

Akhirnya pada 18 Januari, Hulagu dan askarnya akhirnya tiba ke Baghdad lalu kota ilmu ini dikepung dari segenap arah. Monggol tidak memilih untuk terus menyerang Baghdad sebaliknya mereka membina tembok mereka sendiri mengelilingi kota Bahdad. Di hadapan tembok mereka pula, mereka menggali parit yang dipenuhi dengan lumpur. Di belakang tembok pula, mereka sedang menyediakan mesin pengepungan seperti katapel tempur (catapult) dan juga Api Yunani (Greek Fire), sejenis senjata pengepungan yang dicipta oleh Rom Byzantine. Api dari mesin ini dikatakan memakan apa sahaja termasuk dinding.

Akhirnya, selepas serangan demi serangan, Baghdad pun menyerah kalah dan percubaan terakhir diplomasi Khalifah Al-Musta’sim gagal. Detik Baghdad menyerah kalah ialah pada tarikh 10 Februari (tarikh hari inilah) manakala janji Hulagu Khan untuk membantai seluruh Baghdad mula dikotakan sendiri olehnya.

Pada 13 Februari, acara pembunuhan beramai-ramai mula berlaku. Sejarah mencatatkan kepada bahawa Hulagu Khan telah membasahkan darah dari 500 ribu sehingga 2 juta rakyat Baghdad! Tidak kiralah anda seorang lelaki, perempuan, kanak-kanak dan orang tua, Monggol tidak kenal erti perikemanusian.

Kalau anda seorang perempuan lagi dasyat, anda mungkin akan dirogol bergilir-gilir oleh tentera Monggol sebelum maut menyapa anda! Tetapi tiada siapa yang mempunyai nasib seperti khalifah yang dipaksa untuk menonton rakyat-rakyatnya dibunuh tanpa belas kasihan dengan dua biji matanya sendiri. Kemudian, dia digulungkan dalam karpet sebelum digelek dan dipijak oleh kuda-kuda Monggol sehingga mati.

Tetapi yang lebih menyedihkan ialah kemusnahan sebuah metropolis gemilang di mana ilmu-ilmu yang sangat berharga yang menjadi milik umat Islam yang disimpan di dalam sebuah gedung ilmu, yang bernama Darul Hikmah, yang diasaskan oleh Khalifah Harun-Ar-Rasyid dan dikembangkan oleh anaknya Khalifah Al-Makmun dihabiskan dan dimusnahkan oleh bangsa gasar yang tidak kenal apa itu erti ilmu.

Setiap buku-buku ilmu yang merupakan khazanah ilmu umat Islam dilontarkan ke dalam Sungai Tigris. Buku-buku dari segala sudut ilmu, dari falsafah ke sains, dari sejarah ke matematik, dari astronomi sehingga ilmu-ilmu fiqh agama yang membentuk agama kita hari ini, tiada satu pun bebas dari amukan bala Mongol ini. Dikatakan air sungai Tigris menjadi hitam legam yang datang dari dakwat buku-buku yang dilontarkan dari perpustakaan Darul Hikmah oleh bangsa gasar tersebut.

Mujurlah ada lebih kurang 400 ribu buah manuskrip yang sempat diselamatkan oleh Nasirudin Al-Tusi (seorang ilmuwan Syiah berbangsa Parsi) dibawa lari ke Maragheh sebelum pengepungan berlaku. Ada sejarawan berpendapat bahawa Pengepungan Baghdad ini juga adalah dikatakan sebagai penyebab utama penamat zaman kegemilangan ilmu yang dipelopori oleh umat Islam.

Akibat bala dari Hulagu Khan ini, dikatakan bahawa sejak peristiwa itu, umat Islam tidak mampu mengulangi kejayaan yang pernah dicapai seperti mana zaman keemasan Abbasiyah. Baghdad pula menjadi puing-puing kemusnahan untuk beberapa abad sebelum berdiri kembali, tetapi tidak seperti bayangan silamnya! Dunia Islam buat sementara waktu tidak menyebut nama khalifah dalam doa khutbah Jumaat pada minggu tersebut. Umat Islam ketika itu hilang khalifah buat sementara waktu seperti kambing biri-biri yang kehilangan gembalanya.

Hanya pada tahun 1261 iatu kira-kira tiga tahun selepas kejatuhan Baghdad, pemerintah Mamluk di Mesir melantik salah seorang ahli keluarga Bani Abbasiah yang terselamat dari pesta darah Mongol tersebut, dilantik sebagai khalifah dengan gelaran Khalifah Al Mustansir. Namun peranan khalifah Bani Abbasiah di Kaherah, Mesir hanya sekadar simbol sahaja dan tidak mempunyai kuasa. Bani Abbasiah terus memegang jawatan khalifah Dunia Islam sehingga tahun 1517 Masihi, apabila tentera Turki Uthmaniah berjaya menakluk Mesir dan Sultan Selim melantik dirinya sebagai Khalifah Islam.

Kegemilangan Baghdad perlahan-lahan pudar dan sirna dari arena tamadun Islam dan pada masa sama, cahaya kegemilangan tamadun Islam muncul secara beransur-ansur di Istanbul. Secara jujur, air mata saya menitik menulis tentang babak hitam yang melanda peradaban Islam suatu masa dahulu.


Malcolm X: Wira Muslim Amerika

Sebut saja nama Malcolm X, reaksi warga Amerika terhadap nama berkenaan bercampur-campur. Ada yang mengingatinya sebagai pejuang hak asasi kelompok minoriti terutama golongan kulit hitam tetapi ada juga yang menyifatkannya sebagai tokoh hak asasi berfahaman radikal. Tetapi itu juga yang menjadikan beliau sebagai figura Muslim utama dalam perjuangan hak sivil di Amerika Syarikat.

Kehidupan awal

Malcolm X atau nama sebenarnya Malcolm Little dilahirkan pada 19 Mei 1925. Bapanya, Earl Little ialah seorang mubaligh Baptist Pan-Afrika yang keras manakala ibunya, Louise-Helen berasal dari Grenada. Kebanyakan masa kecilnya di Midwest dibelenggu dengan isu kemiskinan bandar. Selepas Earl meninggal dunia pada tahun 1931 dan ibunya dimasukkan ke institut mental, beliau mula terjebak dengan aktiviti jenayah pada usia 13 tahun.

Kebanyakan jenayah kecil-kecilan yang dilakukan Malcolm X berlaku di Boston dan New York City. Dan apabila beliau mencecah usia 21 tahun atau lebih tepat awal tahun 1946, beliau didakwa atas kesalahan merompak dan dihukum penjara selama tujuh tahun. Semasa tempoh berkenaan, Malcolm X mula mencari dan mengenali agama sebelum akhirnya memeluk Islam menerusi Nation of Islam (NOI) pada tahun 1948.

Nations of Islam

Jadi apa itu NOI? NOI ialah sebuah organisasi politik dan agama Afrika-Amerika yang ditubuhkan di Detroit pada tahun 1930. Pengasasnya ialah seorang mubaligh penyendiri bernama Wallace Fard Muhammad tetapi tidak banyak yang diketahui tentang latar belakangnya terutama teori latar belakang etniknya.

Yang pasti selepas terbabit dalam beberapa insiden dengan pihak berkuasa, Fard memilih berhijrah ke Chicago dan menyertai Moorish Science Temple. Pertubuhan tersebut dikatakan menggunakan pengaruh Islam (jauh dari sebarang elemen agama Islam utama) dengan kelompok sasaran mereka ialah golongan Afrika-Amerika. Namun, Fard memilih keluar dari organisasi tersebut selepas dikatakan terjebak dengan perebutan pengaruh dalam organisasi.

Dia kemudiannya berhijrah ke Detroit pada tahun 1929 dan bertanggungjawab menubuhkan NOI setahun selepas itu bersama Elijah Poole (kemudiannya dikenali sebagai Elijah Muhammad). Elijah kemudiannya menjadi orang kanan utama Fard pada tahun 1931.

Kebanyakan ajaran yang dibawa Nation of Islam berpaksikan kepada teori kelebihan orang Afrika, sesuatu yang hampir sama dengan agenda kelebihan orang kulit putih yang diperjuangkan kelompok pelampau berhaluan kanan di Amerika Syarikat. Paling penting, Muhammad juga mengubah naratif NOI selepas menjadi ketua baru organisasi itu pada tahun 1934.

Dalam naratifnya, Muhammad menyifatkan Fard sebagai dewa/Tuhan dalam dirinya dan bertanggungjawab menyedarkan Afrika-Amerika bahawa mereka bangsa NOI yang hilang dalam persekitaran liar Amerika Utara. Jika anda membaca naratif sebegini, ia sama sekali berbeza dengan apa yang diajar agama terutama berkenaan isu bangsa.

Tetapi itulah yang menjadi pegangan ramai anggota NOI termasuk Malcolm X sendiri. Semasa beliau aktif bersama organisasi itu dari tahun 1952 hingga 1964, beliau sibuk mempromosikan kepercayaan-kepercayaan NOI seperti:

Bukan sedikit orang yang tidak suka dengan pendirian Malcolm X termasuk sesetengah orang kulit hitam sendiri. Mereka melihat beliau sebagai seorang ekstremis yang mengeluarkan pelbagai kenyataan yang langsung tidak menyumbang kepada perjuangan hak sivil yang digerakkan ramai tokoh termasuk Martin Luther King Jr.

Tetapi terima kasih kepada kenyataannya yang berapi dan kontroversi, ia menarik perhatian ramai orang menyertai NOI. Berdasarkan statistik dari tahun 50-an hingga awal tahun 60-an, anggaran bilangan anggota NOI bertambah secara dramatik dari 1,200 orang kepada 50,000 hingga 75,000 orang. Salah seorang daripada mereka ialah Cassius Clay yang kita kenali sebagai Muhammad Ali.

Tawar hati

Namun menjelang 1962 dan 1963, Malcolm X mula tawar hati dengan NOI. Ia disebabkan oleh beberapa insiden:

Salah satu insiden yang menimbulkan rasa iri hati Muhammad ialah sebuah buku berkenaan NOI bertajuk When the Word Is Given diterbitkan pada tahun 1963. Buku yang dikarang Louis Lomax itu menggunakan gambar Malcolm X pada kulit muka hadapan dan daripada lima ucapan pemimpin NOI dipilih, hanya satu saja teks ucapan Muhammad dipilih.

Kerenggangan hubungan dua figura utama NOI ini akhirnya mendorong Malcolm X memutuskan untuk keluar dari NOI pada 8 Mac 1964. Beberapa minggu selepas itu, Malcolm X kemudiannya menjadi Muslim berfahaman Ahli Sunnah Waljamaah selepas dinasihati oleh beberapa rakan berfahaman ASWJ. Mereka juga dikatakan bertanggungjawab menggalakkan beliau berangkat ke Baitullah sebagai jemaah haji tahun berkenaan.

el-Hajj Malik el-Shabazz

Berbekalkan bantuan kewangan yang dihulur oleh kakak tirinya, Ella Little-Collins, beliau berangkat ke Jeddah, Arab Saudi. Semasa singgah di Frankfurt sebelum menaiki penerbangan sambungan ke Kaherah dan Jeddah, Malcolm X melihat satu pemandangan yang tidak pernah dilihat di Amerika Syarikat: Muslim dari pelbagai bangsa dan negara melayan semua orang secara sama rata dan tanpa prejudis.

Beliau berkata, “Ramai orang, sudah pasti Muslim dari merata tempat hendak pergi menunaikan haji berpelukan. Mereka mempunyai warna kulit berbeza, suasananya juga mesra dan ramah. Perasaan yang timbul dalam diri saya ialah tidak timbul masalah warna kulit. Kesannya seperti seolah-olah saya baru keluar dari penjara.”

Seperti para jemaah lain, Malcolm X turut memakai kain ihram berwarna putih dan ini mendorongnya membuat satu pemerhatian. Beliau menambah, “Anda boleh saja seorang raja atau rakyat biasa dan tiada siapa pun akan tahu.”

Selepas tiba di Jeddah, usahanya untuk menunaikan haji bagaimanapun terhalang selama beberapa hari bagi membolehkan pihak berkuasa menyemak status agama dan kerakyatannya. Malcolm X mengakui semasa perjalanan inilah, beliau lebih banyak mengenali Islam berbanding semasa bersama NOI.

Beliau menulis, “Bayangkan menjadi seorang paderi (imam) Muslim, pemimpin NOI yang diterajui Elijah Muhammad dan tidak mengetahui ritual solat.” Dalam tempoh ini, Malcolm X turut berpeluang bertemu dengan ramai orang dari pelbagai latar belakang yang ingin mengetahui kisah Muslim di AS. Pertemuan-pertemuan ini meruntuhkan terus apa saja fahaman perkauman NOI yang dipegangnya dan digelar sebagai satu kesilapan.

Malcolm X bernasib baik apabila kesusahannya itu diketahui diplomat dan ahli politik Mesir Azzam Pasha. Beliau yang juga pengarang The Eternal Message of Muhammad mengatur pembebasan beliau dan turut meminjamkan suite hotelnya sebagai bilik penginapan. Kisah Malcolm X di Tanah Suci turut diketahui oleh Raja Faisal dengan beliau diberi status sebagai tetamu negara oleh baginda termasuk seorang mutawif sebagai pengiringnya.

Perjalanan haji beliau mengubah terus dirinya 360 darjah. Sekembalinya dari Tanah Suci, Malcolm X memilih menggunakan nama barunya el-Hajj Malik el-Shabazz dan terus berusaha memperjuangkan hak sivil kelompok kulit hitam melalui dua organisasi, Muslim Mosque, Inc. (MMI) dan Pertubuhan Perpaduan Afro-Amerika (OAAU).

Tragedi

Tetapi transformasi falsafah beliau tidak disenangi oleh NOI dan bukan sekali beliau diancam bvnvh oleh organisasi tersebut. Louis Farrakhan, bekas protege beliau yang kemudiannya menjadi ketua versi kedua NOI menggelar Malcolm X sebagai munafik dan sepatutnya dibvnvh. Sementara pembantu Muhammad, John Ali (disyaki ejen FBI yang menyamar) memberi amaran mana-mana individu yang menentang Muhammad akan terancam keselamatannya.

Dan perkara tersebut menjadi kenyataan pada 21 Februari 1965. Seolah-olah mengetahui dirinya bakal dijemput Ilahi, Malcolm X pernah memberitahu penulis biografinya Alex Haley, “Saya tidak pernah merasakan saya akan m4ti sebagai orang tua.” Pada tarikh itulah, beliau dit3mbak m4ti oleh sekumpulan pen3mbak terdiri daripada ahli-ahli NOI dari Newark, New Jersey di Audobon Ballroom, Manhattan.

Tiga daripada mereka ditahan pihak berkuasa iaitu Talmadge Hayer, Norman 3X Butler dan Thomas 15X Johnson. Bagaimanapun menurut Hayer, Butler dan Johnson tidak bersalah kerana menurutnya, ada empat lagi ahli NOI yang terlibat iaitu Benjamin Thomas, Leon Davis, William X dan seorang lelaki bernama Wilbur atau Kinly. Perkara ini disentuh dalam dokumentari Netflix Who Killed Malcolm X?.

Wujud spekulasi penglibatan NOI atau pihak berkuasa atau gabungan kedua-duanya terlibat dalam konspirasi pembvnvhan Malcolm X. Tetapi bagi kenalan dan ahli keluarga beliau, ramai mengesyaki penglibatan NOI.

Dan ia seolah-olah diiyakan oleh Farrakhan dalam satu majlis pada tahun 1993, “Apakah Malcolm itu pengkhianat kamu atau kami? Dan jika kami sebagai bangsa menguruskannya sebagai pengkhianat, apa masalah kamu? Sebuah bangsa harus menangani semua jenis pengkhianat.”

Dalam satu temubual 60 Minutes pada tahun 2000, Farrakhan mengakui kenyataan kerasnya pada ketika itu dilihat menyumbang kepada pembvnvhan Malcolm X dan memohon maaf atas apa yang berlaku. Beberapa hari selepas itu, dia menafikan pembabitan dirinya dalam konspirasi itu tetapi mengakui mewujudkan suasana yang membawa kepada pembvnvhan mentornya itu.

Yang pasti, pembvnvhan Malcolm X mengundang kedukaan kepada gerakan hak sivil golongan minoriti. Apabila diberitahu tentang kematian bekas pemimpin NOI itu, ia mengundang kesedihan Luther King. Walaupun mengakui kedua-dua mereka tidak sependapat dalam banyak isu, beliau memuji Malcolm X sebagai seorang yang petah berkata-kata dan tidak teragak-agak menyuarakan punca masalah dihadapi golongan minoriti.

Majlis pengebumian yang diadakan pada 28 Februari 1965 di Tanah Perkuburan Ferncliff, Hartsdale, New York dihadiri puluhan ribu orang termasuk penyokong-penyokong gerakan sivil. Antara tokoh hak sivil yang hadir ialah John Lewis dan Andrew Young Jr.

Legasi

Di sebalik semua ini, salah satu legasi beliau yang bertahan sehingga hari ini ialah penyebaran ajaran Ahli Sunnah Waljamaah di Amerika Syarikat. Dan ironinya, semua ini tercapai menerusi gerakan reformasi yang dibuat seorang lagi protegenya, Imam Warith Deen yang mengambil alih kepimpinan NOI selepas bapanya meninggal dunia pada tahun 1975.

Tidak seperti bapanya, Imam Warith Deen berusaha mengembalikan NOI kembali ke jalan agama yang sebenar termasuk menolak interpretasi bulat-bulat berkenaan teologi dan agenda pemisahan orang kulit hitam. Beliau juga berusaha menghubungkan mereka dengan komuniti Muslim lain termasuk komuniti Latin-Amerika dan komuniti bukan Muslim serta terus vokal memperjuangkan hak sivil tanpa mengira warna kulit.

RUJUKAN:


Tahu Tak Epal Hitam Sebenarnya Wujud?

Ah, mustahil! Epal yang dijual di pasar pun hanya warna merah dan hijau. Celah mana ada epal hitam ni?
Haa… Epal hitam sememangnya wujud. Ini bukan teori konspirasi bagai macam percaya kepada teori ‘Flat Earth’. Epal hitam sebenarnya ditemui di kampung kecil bernama Nyingchi, terletak di pergunungan Tibet.
Epal hitam atau dikenali sebagai Epal Berlian Hitam adalah sejenis epal domestik dari keluarga epal Hua Niu, keluarga epal yang hanya ditanam di China.

Sebenarnya warna epal ini bukanlah hitam. Warna sebenar adalah ungu gelap. Sebab mengapa epal ini berwarna sedemikian adalah tempat pokok epal ini ditanam.

Pokoknya ditanam di kawasan latitud tinggi, bermaksud ia ditanam di kawasan pergunungan. Disebabkan itu buah epal ini terdedah banyak sinaran ultraviolet (UV) berbanding epal domestik lain. Tambahan lagi, suhu persekitaran sentiasa berubah di mana waktu malam suhunya turun mendadak.

Maka, terhasilnya Epal Berlian Hitam yang hanya ditemui di Tibet ini. Walaupun warna epal ini begitu gelap, namun isi epal ini adalah keputihan, seperti epal domestik lain. AS juga mempunyai epal hitam versi mereka sendiri. Nama epal itu adalah Epal Hitam Arkansas yang hanya ditemui di negeri Arkansas.

Epal Hitam Arkansas juga warnanya tidak segelap yang disangka, tidak juga segelap Epal Berlian Hitam. Warnanya lebih kepada merah gelap dan rupa epal ini biasa dimiripkan dengan buah epal beracun dalam kisah dongeng Snow White. Buah epal ini biasanya dipetik pada musim luruh dan isinya sedap jika disimpan beberapa bulan.

Walau bagaimanapun, keunikan epal hitam ini tidak mendapat keuntungan lebih dalam jualan buah epal berbanding epal merah dan hijau. Sebabnya adalah pokok buah epal ini memerlukan masa sebanyak 5-8 tahun untuk menghasilkan epal hitam. Jadi para pengusaha epal hitam hanya mampu menjualnya dalam dua bulan setahun.

Walaupun epal hitam tidak dapat mengaut keuntungan lebih, namun harga buah ini agak mahal. Sebiji buah epal hitam biasanya berharga USD 7$ (sekitar RM28). Ada juga penjual jualkan epal hitamnya dengan harga maksimum sebanyak USD 20$ (sekitar RM80).

Kalau nak buah hitam ini, boleh la kita pergi ke Arkansas atau Tibet dan jadikan ia sebagai hadiah untuk saudara mara dan kawan-kawan.

RUJUKAN:

Walansky, A. (2 April 2019). This Extremely Rare Apple Looks Like Something Out of a Fairy Tale. Today.com.

Beach, S.A.; Booth, N.O.; Taylor, O.M. (1905), “Arkansas Black”, The apples of New York, Albany: J. B. Lyon, pp. 49–50